Poštovane dame i gospodo narodni poslanici, nastavljamo rad Prve sednice Drugog redovnog zasedanja Narodne skupštine Republike Srbije u 2008. godini. Na osnovu službene evidencije o prisutnosti narodnih poslanika, konstatujem da sednici prisustvuje 140 narodnih poslanika. Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice elektronskog sistema za glasanje. Konstatujem da je, primenom elektronskog sistema za glasanje, utvrđeno da je u sali u ovom momentu prisutno 107 narodnih poslanika, odnosno da je prisutno više od 1/3 narodnih poslanika i da postoje uslovi za rad Narodne skupštine. Obaveštavam vas da sam, saglasno članu 88. stav 1. Poslovnika Narodne skupštine, pozvala da sednici prisustvuju gospodin Milorad Todorović, sekretar Ministarstvaunutrašnjih poslova, Aleksandar Veljković, načelnik u Ministarstvu unutrašnjih poslova i Nenad Banović, načelnik Uprave u Ministarstvu unutrašnjih poslova. Prelazimo na 8. tačku dnevnog reda: – PREDLOG ZAKONA O ZAŠTITI DRŽAVNE GRANICE (pojedinosti) Primili ste amandmane koji su na Predlog... Gospođa Suzana Grubješić, po Poslovniku, prva se javila.
Dame i gospodo poštovani narodni poslanici, poštovano predsedništvo, znam da nije uobičajeno da se neko iz vladajuće koalicije javi po Poslovniku, ali naravno to je naše pravo. To pravo sada koristim i javljam se po članu 226, koji glasi: ''Narodni poslanik ima pravo da traži obaveštenja i objašnjenja od predsednika Narodne skupštine, predsednika odbora Narodne skupštine, ministara i funkcionera u drugim republičkim organima i organizacijama, o pitanjima iz okvira prava i dužnosti ovih funkcionera, iz nadležnosti organa na čijem se čelu nalaze, a koja su mu potrebna za ostvarivanje funkcije narodnog poslanika.'' Objasniću zašto sam se javila i zašto ću postaviti poslaničko pitanje. Prošle nedelje, 14. oktobra, vršilac dužnosti direktora "Srbijagasa", Saša Ilić, bio je u Moskvi i bez znanja Upravnog odbora potpisao je aneks ugovora sa "Jugorosgasom" vredan 700 miliona evra. To je količina gasa potrebna za celu 2009. godinu ili, tačnije rečeno, 2.390 miliona kubika. Direktor ima pravo da potpiše ugovor ili aneks ugovora samo do vrednosti od dva miliona evra, te pitam kako je moguće da na svoju ruku v. d. direktora "Srbijagasa" potpiše ovaj aneks ugovora od 700 miliona evra i da naknadno traži saglasnost Upravnog odbora. Sednica Upravnog odbora "Srbijagasa" zakazana je za sutra,22. oktobra, i peta tačka dnevnog reda jeste ratifikacija ovog potpisanog aneksa ugovora sa "Jugorosgasom". Na vrednost ovog ugovora od 700 miliona evra "Jugorosgas" je uzeo proviziju od 35 miliona evra. Zašto je dotični v. d. direktora "Srbijagasa" putovao u Moskvu da bi potpisao ovaj aneks ugovora? Obično su se ugovori i do sada potpisivali u Beogradu. Da li je to zato što sebi traži mesto u nekom budućem ruskom NIS-u. To ostaje da se vidi. Zar je moguće da v. d. direktora "Srbijagasa" potpisuje ovako značajan ugovor, odnosno aneks bez prethodne saglasnosti Upravnog odbora? Normalno bi bilo da se ova tačka dnevnog reda skine sutra sa sednice Upravnog odbora i da o njoj raspravlja novi saziv Upravnog odbora ili da postojeći članovi, trenutni članovi Upravnog odbora glasaju protiv ovakve odluke direktora. Inače, ovaj gospodin je istovremeno i potpredsednik Upravnog odbora "Jugorosgas". Ovo pitanje postavljam resornom ministru po funkciju, gospodinu Petru Škundriću, ali mislim da će možda i ministar policije Ivica Dačić moći da odgovori na ovo pitanje, jer ovaj ugovor i ovakav način potpisivanja ugovora je štetan za građane Srbije i direktno utiče na cenu gasa, oko koje smo ovih nekoliko dana imali raspravu u parlamentu Republike Srbije. Molim da mi se u roku koji je predviđen za odgovore na poslanička pitanja dostavi odgovor na ovo pitanje. Inače ću sledeći put ponoviti pitanje sa još nekim detaljima, nakon sutrašnje sednice Upravnog odbora "Srbijagasa". Hvala.
Dame i gospodo, pošto još nisam otvorila sednicu, praktično ne možemo razgovarati, daću vam reč, dozvolite da samo otvorim sednicu. Dajem pauzu od 15 minuta. [[Posle pauze, 15.30]] Dame i gospodo, nastavljamo rad. Po Poslovniku, Judita Popović.
Gospođo predsednice, predsedništvo, gospodine ministre, dame i gospodo narodni poslanici, javljam se po članu 31. stav 1. Poslovnika, koji kaže da potpredsednici Narodne skupštine pomažu predsedniku Narodne skupštine u vršenju poslova iz njegovog delokruga. Kao potpredsednik Skupštine ovim smatram da imam ovlašćenja i imam pravo da pomažem predsednici Skupštine u radu i da joj ukažem na nekoliko bitnih činjenica o kojima se proteklih dana raspravljalo. Faktički od 1. oktobra ove godine, kada je stupila na snagu nova cena gasa, LDP je uporno ukazivala da je ta cena neodgovarajuća, da nije opravdana, da nije argumentovana. Pre svega, htela bih da vas podsetim na tri bitne činjenice koje su glavni argumenti za te naše tvrdnje. Prvo, to je nezakonita prodaja državnog preduzeća stranom vlasniku, čime je država izgubila ravnopravno učešće u pravu vlasništva Jugorosgasa. Znamo da je tih 25% akcija prodato, ne poštujući zakon koji nalaže da se poštuje pravo preče kupovine i da je NIS tražio da otkupi tih 25%. Međutim, Vlada nije odgovorila na obrazloženu ponudu NIS-a. Samim tim postavlja se pitanje da li je taj ugovor punovažan. Drugo, od 2001. godine prvi put je uveden posrednik Jugorosgas u trgovini gasom, koji automatski poskupljuje cenu gasa. Treće, Jugorosgas nije poštovao ugovorne odredbe koje ga obavezuju da skladište gasa kod Banatskog Dvora osposobi u toj meri da može da se skladišti gas koji je potreban za zimski period, tako da se gas ne bi kupovao po najvećoj ceni neposredno pred zimsku sezonu. To su te okolnosti koje očigledno dovode do enormnog poskupljenja gasa ... (Predsednik: Vreme, gospođo Popović.) Iz tog razloga, kao potpredsednik Skupštine ... (Predsednik: Vreme.) Izvinjavam se, samo da završim, jako je bitno. Predlažem da svi poslanici, poslanički klubovi podnesu predlog Skupštini Srbije za donošenje zaključka u smislu člana 134, 160. i 161. Poslovnika Narodne skupštine. Zaključak bi trebalo da glasi na sledeći način - Narodna skupština traži od Vlade Republike Srbije i Ministarstva rudarstva i energetike da na prvoj ... (Predsednik: Molim vas, govorite 45 sekundi duže, privedite kraju.) Dozvolite mi samo da pročitam, s obzirom da je ovo jako bitno za rad ove Narodne skupštine i od velikog je značaja za naše građane. (Predsednik: Ne mogu da vam dozvolim, vaša poslanička grupa stavlja primedbe što posle tri minuta ne reagujem.) Gospođo predsednice, da niste imali neke naočite primedbe kod prekoračenja vremena, mogla sam i da završim. (Predsednik: Govorite duže od minut, prekoračili ste više od minut.) Dozvolite, u toj prepirci sa vama je protekao taj minut. Prema tome, stvarno bih molila, poštujem rad... [[isključen mikrofon]]
Nemate reč. Narodni poslanik Dragan Todorović, po Poslovniku.
Dame i gospodo narodni poslanici, javljam se po članu 33. koji se odnosi na sekretara Narodne skupštine, gde se u tački 2. kaže - rukovodi službom Narodne skupštine. Pre nego što krenem da govorim u čemu je prekršen Poslovnik, nekako me ovaj izlazak gospođe Suzane Grubješić neodoljivo podseća na neka vremena i onu istorijsku rečenicu - Laki je malo nervozan. Doduše, čini mi se da je rano, ali je bilo očekivano. Znate sve te razloge. Jedan od tih razloga je i otimanje mandata SRS i mogućnost da žuto preduzeće dobije rezervno rame, rezervnu stranku, kako bi nastavili da vladaju. Očito da je to pojeftinilo mnoge stranke u koaliciji, šta da se radi, to je njihovo legitimno pravo, ali nije pravo da se stranci koja nije izašla na izbore dodeljuju mandati u Skupštini Srbije, da predsedavaju odborima. Ono što je posebno važno, to je da imaju za to i podršku u Skupštini Srbije. Između ostalog, već po drugi put, nama se dešava da u prostorije poslaničkog kluba SRS, u vreme kad tamo nema poslanika, neko ulazi, kida telefonske linije, premešta nameštaj, odnosi neke stvari, na šta smo mi prvi put upozorili, verujući da će to prestati da se radi i da će sekretar Narodne skupštine, u skladu sa svojim ovlašćenjima i članom 33, da se stara o radu Narodne skupštine, da povede računa i da onemogući da se te stvari dešavaju. Znate da se ključevi od svih kancelarija nalaze u portirnici, da njih mogu da dobiju samo poslanici te poslaničke grupe i oni koji su zaposleni u toj poslaničkoj grupi, i eventualno mogu da dobiju službenici, odnosno radnici Skupštine Srbije, ukoliko imaju potrebe da, zbog obavljanja svojih radnih zadataka, ulaze u te prostorije. Nažalost, iako smo uputili dopis 20. oktobra ... [[isključen mikrofon]] (Predsednik: Izvinite, prekoračili ste vreme, samo sam htela da vas upozorim. Privedite kraju.) Javiću se ponovo.
U vezi sa navodima, kao što smo to učinili, vama smo dostavili pismenu informaciju Uprave za obezbeđenje ličnosti i objekata Odeljenja za obezbeđenje predsednika Narodne skupštine, iz koje ste mogli da vidite da je dana 20. oktobra domaćin zgrade, Dragan Jelić, sa dva pomoćna radnika, obišao prostorije o kojima ste govorili, u kojima su prethodno radnici izvodili radove, kako bi se uverili da li je kancelarijski nameštaj, koji je zbog navedenih radova pomeren, vraćen u prvobitno stanje, a pomeranje je bilo zbog krečenja i uobičajenog sređivanja prostora. Ako niste zadovoljni ni ovim pismenim ... (Dragan Todorović, sa mesta: Nismo ni dobili.) Niste dobili?Biće vam uručeno u roku od nekoliko minuta, jer nama je stiglo. Dobićete reč, ali sada je na redu Gordana Pop-Lazić, jedino ako hoće da vam ustupi. Izvolite.
Gospođo Slavice Đukić-Dejanović, ovo što ste rekli možda vi mislite da je tačno, ali nije. Prvo, nisam dobio to pismeno obaveštenje, šta više korektnosti radi pre početka sednice pitao sam sekretara Skupštine šta je sa ovim i rekao mi je da će mi to uručiti, jer sam rekao da ću ovo pitanje postaviti za govornicom. Znači, meni uopšte nije bila namera da izlazim za govornicu i da ovo pitanje postavljam da sam dobio to pismeno obaveštenje i da sam bio zadovoljan tim pismenim obaveštenjem. S obzirom na ove činjenice koje ste izneli, gospođo Đukić, odmah vam kažem da nisam zadovoljan tim obaveštenjem, zato što smo naveli da se posle ulaska, ako su ušli ti službenici ili radnici Skupštine Srbije, u prostorijama poslaničkog kluba SRS našla se slika jednog građanina na plakatu. To govori, gospođo Dejanović, da se ovde radi o nameri i to da se namerno provocira SRS za račun jednog čoveka koji je oteo mandat SRS, koji na to apsolutno nije imao pravo, a vi mu još u Skupštini omogućavate da onima kojima je oteo mandat, umesto da vrati mandat, na ovakav način pokazuje da ima podršku vladajuće većine i ko zna šta mi možemo još da očekujemo šta ćete vi omogućiti onima koji vam služe za rezervu. Šta možemo da očekujemo? Jednoga dana da dođemo na drugi sprat, a da vi kažete da mi ne možemo tamo jer mi vama ne odgovaramo kao opoziciona stranka, a da je to konstruktivna opozicija koja će učiniti sve kada su državni i materijalni interesi u pitanju, posebno ovo drugo, i da će u skladu sa tim interesima glasati za predloge vladajuće većine. To su stvari o kojima vi morate da vodite računa. Ono što je posebno važno, gospođo Slavice Đukić-Dejanović, ja sam od `92 godine u ovom parlamentu. Nikada se to nije desilo, nikada se nije desilo da ulazi neko u prostorije poslaničkog kluba i da na ovakav način provocira drugu poslaničku grupu. Na šta bi to ličilo? Zamislite da se u tom momentu, završavam, slučajno dogodilo da je došao neki poslanik SRS da vidi šta rade, vi razmislite do čega bi to moglo da dovede. Hvala.
Potrudili smo se da vam pismene informacije o svemu šta se događalo stignu što pre. Ako niste zadovoljni, postoje i druge mogućnosti vaših reagovanja. Za reč se javio gospodin Željko Tomić. Izvolite. Odustajete. Zahvaljujem. Ivan Andrić, takođe odustaje? Ne.
Poštovano predsedništvo, dame i gospodo narodni poslanici, po čl. 77. i po čl. 104, gospođo predsedavajuća, vi nas stvarno vređate upornim ignorisanjem činjenica koje ovde iznose poslanici. Dakle, ne znam da li ste dobro čuli, a ja ću vam ponoviti. Znači, u toku protekle nedelje direktor Srbijagasa je putovao u Moskvu i potpisao ugovor od 700 miliona evra, koji firmi Jugorosgas garantuje proviziju od 35 miliona evra. Koliko je to domaćinstava u Srbiji koja mogu da plate gas za te pare? Znači, tražim da vi prekinete da ignorišete ono što se dešava van ove sale i da u skladu sa članom 77. Poslovnika Skupštine Srbije zakažete hitnu, u toku današnjeg dana, sednicu Odbora za industriju i predlažem sa ove govornice da zaključak Odbora za industriju bude obavezujuće uputstvo za Upravni odbor Srbijagasa, da na sutrašnjoj sednici ne može da potvrdi taj ugovor. Vlada ne misli ništa da uradi, to nam je jasno. Vlada je prihvatila činjenicu da gas ne može da pojeftini, donela je odluku o povećanju, oglušuje se o sve zahteve da je ta cena nemoguća za plaćanje i pokušava da rešava posledice. Dakle, divim se hrabrosti šefa poslaničke grupe G17 da to saopšti. Ali sada vam postavljam pitanje, ko je taj Saša Ilić? Kako se on našao na mestu direktora Srbijagasa? Pa imenovala ga je koalicija, čiji ste vi bili član prošle godine. Kako se sada vi obraćate javnosti? Zahtev je potpuno neprihvatljiv da sada Narodna skupština čeka 40 dana na odgovor. To će se pitanje ili rešiti danas ili nema potrebe da ga rešavamo. Sednica Upravnog odbora Srbijagasa je zakazana za sutra. Vlada i Skupština moraju danas doneti zaključke kojim onemogućavaju Upravni odbor Srbijagasa da potpiše taj ugovor. Sve posle sutra nije važno više. Taj ugovor je potpisan i plaćaćemo, i u koliko se ne dozovete pameti i poništite ga, Srbija će plaćati penale. Srbija, znači, građani Srbije, u ime neodgovorne Vlade koja se nalazi na čelu. U jeku poskupljenja, opstrukcije Skupštine, itd. Vladajuća većina se odlučuje samo na razvodnjavanje. Jedan dan gasna mafija, drugi dan je ovo, treći dan je ono, a gas poskupljuje 60% , potpisuje se opet ugovor sa posrednikom čija je provizija 35 miliona evra. Ovde sedi prvi potpredsednik Vlade, zamenik premijera. Šta će Vlada da učini po tom pitanju? Srbija nije imala posrednika u kupovini gasa pod vladom Zorana Đinđića 2001., 2002., 2003., 2004. godine, sve do Vlade Vojislava Koštunice. To jestvar izbora, to je odluka Vlade da se firmi u stranom vlasništvu pokloni 35 miliona evra, to znači ta odluka. Vaše ignorisanje, gospođo Dejanović, znači podršku toj odluci. (Predsednik: vreme) ... Pa vremena ima, mi ćemo se ceo dan javljati po Poslovniku, sve dok ovo ne ispravimo.
Gospodine Andriću, onog momenta kada je gospođa Suzana Grubješić postavila pitanje Vladi, tog momenta smo se tehnički organizovali da pitanje bude i prosleđeno Vladi. Dakle, nije moguće da ga u istom momentu, mislim na odgovor, imam, dok postavljate pitanje. Zato je moja sugestija bila da počnemo danas da radimo i da sačekamo odgovor dok radimo. Mislim da bi to bilo u interesu ugleda i efikasnosti ovog parlamenta. Predlažem poslanicima da sačekamo odgovor, tehnički ga šaljemo Vladi u momentu kada ste vi imali primedbe što to nisam uradila. Dakle, taj nalog je već dat i to se već čini. Zaista vas molim da danas radimo po dnevnom redu i dok traje sednica da sačekamo odgovor na pitanja koja će očigledno biti postavljana na različite načine. Da li ste zadovoljni mojim odgovorom? Niste. U redu. Gospodin Slobodan Maraš, po Poslovniku.
Dame i gospodo narodni poslanici, poštovan predsedništvo, gospodine ministre, pod jedan tražim da se Skupština u danu za glasanje izjasni da je predsednica Skupštine povredila član 100. ovog poslovnika, pošto je dala narodnom poslaniku Suzani Grubješić reč preko reda, nakon toga rekla da ne može drugim poslanicima da da reč jer nije otvorila sednicu. Ali, to je mnogo manji problem od onoga što je suština. Vi želite da mi ćutimo. Vi želite da mi nijednu reč ne kažemo o onome šta se događa u ovom društvu, i ako to kažemo, pokušate preko svih medija tako nešto da zatvorite i onda još ne dozvoljavate na Skupštini da govorimo. Ovo što je otvorila kao velik problem gospođa Grubješić, pa nastavio gospodin Andrić, pokušala da kaže gospođa Judita, jeste strahovit problem. Ljudi, mi danima pričamo o "Jugorosgasu" i u isto to vreme, gospodine Dačiću, vi ste juče nama rekli da prethodno šta se događalo nije odgovornost vaše Vlade. Ovo je odgovornost vaše Vlade, resornog ministra, gospodina Škundrića, koji je imao obraza prošle nedelje da dođe ovde i da izrazi svoje žaljenje što je skočila cena gasa. U isto vreme "Srbijagas" pravi prijem u hotelu "Hajat", bogato, kako to samo znaju. U isto vreme direktor Saša Ilić, potpredsednik "Jugorosgasa" po funkciji, odlazi u Moskvu, u Rusiji sklapa ugovor sa "Jugorosgasom", vrednost 700.000 miliona evra, koji na svu sreću je uslovno važeći. Znači, ukoliko sutra na sednici Upravnog odbora bude doneta odluka da taj ugovor važi "Jugorosgas" će uzeti 35 miliona evra od građana Srbije. Mi sve vreme to ovih dana pokušavamo da kažemo. To je odgovornost vaša. Vi ste prvi potpredsednik Vlade. Molim da učinite sve što je u vašoj moći da se ovako nešto stopira. Očito je da postoji volja i kod vladajuće većine, kod određenih stranaka da se tako nešto ne dozvoli. To što je Saša Ilić stari kadar, što je Saša Ilić ostao iz prethodne Vlade ... Znate vi dobro čiji, vašeg koalicionog partnera. Ovo je potpuno sramno, da poslanici DS dobacuju - čiji je. Vašeg koalicionog partnera iz prošle Vlade, DSS, koga je postavio Srđan Bošnjaković, koga je opet doveo Nenad Čanak u NIS, koji je vaš sadašnji partner u Vladi. Znači, suština je u tome da pokušavate ...
Molim vas, omogućite gospodinu Marašu da se čuje, molim vas tišina. Nastavite, gospodine Maraš. Hoćete li omogućiti gospodinu Marašu da se čuje, gospodine Todoroviću?
Pokušali ste proteklih dana da pričom o gasnoj mafiji pokušate da se zamaže ono što je suština. Suština je da ćutite i da puštate da se odvijaju ovakve stvari i ne reagujete. Mi, gospodine potpredsedniče, ponovo tražimo od vas, ovo je političko pitanje. Sklopili smo naftno-gasni sporazum sa Rusima, imamo jedan važeći, po mnogo gorim uslovima. Rekli ste juče da vaš partner, odnosno vaš partijski kolega, gospodin Škundrić, ministar energetike, nije kriv za poskupljenje gasa, nije kriv za ono što se događalo u "Jugorosgasu", kako je "Jugorosgas" postao 75% vlasništvo Rusa. Za ovo je odgovoran. Oćemo da vidimo završni račun Srbijagasa. Mislim da je to ključno pitanje bilo kog javnog preduzeća, pa da vidimo šta se radi. Zbog čega građani plaćaju 60%? Pokušavate na sve načine da pokažete da je ovo skupljanje političkih poena. Nije suština u tome. Ovde je suština da nema političke odgovornosti onih koji vode ovu vladu. Gospodine Dačiću, molim vas učinite sve, a vi gospođo predsednice učinite sve da zakažemo Odbor i da danas raspravimo o tom pitanju, nemamo vremena 40 dana.
Zahvaljujem. Gospodin Buha ima mogućnost da sazove sednicu Odbora, kako je to činio i u prethodnim danima. Za reč se javio gospodin Zoran Krasić, ali pre toga da vas obavestim da ćemo danas raditi po tački dnevnog reda koja bude u 18,00 časova do završetka tačke dnevnog reda. Ako ne budete dozvolili, dobro je da je prenos i da građani imaju prilike to da vide, ako ne budete dozvolili, to je nešto što ćete vi nametnuti. Izvolite, gospodine Krasiću.
Mislim da je dobro što je direktan prenos i građani imaju prilike sve lepo da vide. Pozivam se na član 27. Poslovnika i smatram da je ovo što radite već nekoliko meseci kao predsednik Narodne skupštine stvarno skandalozno i da to urušava temelje ove države. Vidite, vama Poslovnik, Ustav i propisi ne zabranjuju da u slučajevima kada se pojavi vruća, aktuelna tema, gde treba država i Narodna skupština brzo da reaguju, vi možete da zakažete i sledeću sednicu, možete da predložite i zaključak o uvrštavanju posebnih tačaka dnevnog reda, međutim, vi to ne želite ili ne smete da uradite i zato se svakodnevno otvaraju afere koje ne dobijaju odgovor, niti javnost zna o čemu se radi, niti koji su krajnji efekti. Samo da vas podsetim, vi ste uspeli da napravite političku stranku za mesec i po dana. Uspeli ste da četiri predsednika odbora zadržite, iako ti ljudi treba da budu možda i u zatvoru. Samo da vam skrenem pažnju, Tomislav Nikolić je zaključio neki ugovor da niko ne zna kakav je taj ugovor, pa je stvorio obavezu 68 miliona i vidite da to kao sindrom se javlja i na državnom nivou, pa smo sad imali prilike da čujemo da je neko sklopio ugovor od 700 i nešto miliona. Na sreću, država ima mogućnosti da to zaustavi, a mi nismo imali mogućnosti da to zaustavimo jer je sve privatizovao čovek. Zbog čega je to tako? Zato što je izostala reakcija, zato što je Narodna skupština onemogućena da hitno reaguje na dnevno-političke događaje. Nemamo rešeno pitanje KiM. Imamo problema sa Crnom Gorom i Makedonijom. Ministar za KiM je više njihov ministar nego naš ministar. Pregovarate sa Euleksom da se uspostavi neka veza. Tražite i idete ka priznanju KiM. Otvara se problem Vojvodine, otvara se problem gasa, ma gde god se okrenete otvara se problem. Da li ste rešili neki problem? Nijedan niste rešili problem. Otvarate probleme, pozivate se na jedno iskrivljeno tumačenje ovog poslovnika i svakodnevno nam govorite, svim građanima Srbije, ono što ti Ustav garantuje, to vam ova vlada demantuje, toga nema u životu. Prevarili penzionere, prevarili ovo, sve živo prevareno, a ovde se držite nekog Poslovnika i nekih odredbi koje uništavaju život.
Reč ima gospođa Judita Popović, po Poslovniku.
Ponovo se pozivam na član 31, a ujedno se pozivam i na član 104. Poslovnika. Pre svega, ono što se dešava u ovoj skupštini, a bez ikakvog efekta na rad Vlade, smatram da je skandalozno, da je protivno životu, realnom životu koji se odvija izvan ove sale i protivno je zdravom razumu. Iz svih ovih razloga, s obzirom da vremena više nemamo, a pitanje cene gasa je najpromptnije, najurgentnije pitanje trenutno u ovoj državi, smatramo da je vreme da se nešto i uradi, a da više nemamo vremena za pitanja. Dakle, pitanja i odgovori su prošli što se ove skupštine tiče. Sada je vreme da se nešto uradi. Iz tog razloga LDP predlaže da svi poslanici ove skupštine postignu jedan konsenzus i zajednički donesu jedan zaključak. Pročitala bih vam sad ovaj zaključak, ali bih jako molila da bar pokušate da pažljivo saslušate to što ću vam pročitati, da na neki najjednostavniji način pokažete da ste voljni i da želite da uradite nešto za građane Srbije, a da to sve ne ostane samo na nekom verbalnom izražavanju i podržavanju sirotih građana. S obzirom da smo inače u toku protekle nedelje i proslavili dan borbe protiv siromaštva, pa bilo bi dobro i da nešto uradimo, a ne samo da pričamo o siromaštvu, a cena gasa i te kako utiče na osiromašenje pretežnog dela stanovništva ove zemlje. Dakle, na osnovu člana 134, 160. i 161. Poslovnika Narodne skupštine, imajući u vidu svoje ustavne i zakonske obaveze, predlažemo da se donese sledeći zaključak o preduzimanju hitnih mera za sniženje cene gasa na tržištu Srbije: Narodna skupština traži od Vlade Republike Srbije i Ministarstva rudarstva i energetike da na prvoj narednoj sednici donese odluku kojom obezbeđuje sniženje cene gasa najmanje za iznos koji se plaća posredniku za uvoz gasa, poreza na dodatu vrednost na ovaj iznos, kao i za iznos koji je namenjen servisiranju tzv. starog duga prema isporučiocima gasa. Narodna skupština zadužuje Vladu Republike Srbije da sačini program mera subvencija za korisnike prirodnog gasa i kategorije domaćinstava i da takav sistem subvencija počne da primenjuje najkasnije od 1. novembra 2008. godine.Narodna skupština obavezuje Vladu da izvrši kontrolu poslovanja preduzeća "Srbijagas" i preduzeća "Jugorosgas" i utvrdi da li je novouspostavljena cena gasa sačinjena u skladu sa zakonom, odlukama Agencije za energetike i realnog stanja na tržištu gasa. Narodna skupština obavezuje Vladu da, u roku od 30 dana, donese odluku kojom se utvrđuju činjenice povodom spornog prenosa 25% akcija preduzeća "Jugorosgas" stranim kompanijama u toku 2005. i 2006. godine i da, u skladu sa tim, započne proces povraćaja ravnopravnog procenta vlasništva u preduzeću "Jugorosgas". (Predsednik: Gospođo Popović, molim vas privedite kraju.) Momenat, samo još dve sekunde. Narodna skupština obavezuje Vladu Republike Srbije da na prvoj narednoj sednici donese odluku i pokrene potrebnu proceduru ukidanja posredništva u poslovima uvoza gasa za korisnike u Srbiji. Mi ćemo predlog ovog zaključka dostaviti svakom od poslaničkih klubova ove skupštine.
Gospođa Vjerica Radeta, po Poslovniku.
Dame i gospodo narodni poslanici, naravno da je legitimno pravo svakog narodnog poslanika, čak i obaveza, da učestvuje u radu parlamenta, da se javlja da govori po Poslovniku, da otvara određene teme, ali je vrlo interesantno ovo što smo imali na početku današnje sednice da na način na koji je reagovala gospođa Suzana Grubješić reaguje neko ko je član vladajuće koalicije, to bez namere da bilo koga uvredim, zaista deluje šizofreno. Ko je taj Saša Ilić? Za mene je on neki Saša Ilić, a za Suzanu Grubješić, pretpostavljam, neko za koga se na svom Glavnom odboru dogovorila da može da vrši određenu funkciju i verovatno, na osnovu te funkcije, da radi to što je gospođa Grubješić danas nas obavestila da je uradio. Ali, to nije bio osnov zbog koga sam se javila. Javila sam se na osnovu člana 201. Poslovnika Narodne skupštine. Mi narodni poslanici,pre svega mi srpski radikali, vrlo često želimo da dobijemo saopštenje vezano za neku aktuelnu temu, za neki aktuelni događaj i, naravno, koristimo svoje poslovničko pravo da o tome dobijemo informaciju. Mi ovih dana dobijamo neke odgovore, kao odgovore na poslanička pitanja. Naravno, to nije u skladu sa članovima 225. i 226, ali to nije problem. Problem je u tome što ono što dobijamo kao odgovor je, zapravo, ruganje poslanicima Narodne skupštine i Narodnoj skupštini. Ne može odgovor na poslaničko pitanje, koje je konkretno glasilo: ko i na koji način brine o građanima Republike Srbije u Međunarodnom sudu za ratne zločine u Hagu, pogotovo o Vojislavu Šešelju, u smislu zaštite njihovih ljudskih prava, najpre, ako mi imamo Nacionalni savet za saradnju sa Haškim tribunalom, onda je jedino to telo merodavno i ovlašćeno da odgovori na to pitanje, a ne gospođa Snežana Malović u ime Ministarstva pravde, i to, očigledno, žena potpuno neobaveštena, neinformisana, ali pošto prolaze tri minuta, u sledećem javljanju ću da obrazložim šta je, zapravo, suština odgovora na ovo pitanje.
Gospođica Nataša Jovanović.
Dame i gospodo narodni poslanici, gospođo predsedniče, tražim informaciju po članovima 225. i 226. od Republičkog odbora za sprečavanje sukoba interesa pri vršenju javne funkcije. Bajčetina je mala mesna zajednica, Gledićko selo u Gružanskom kraju, knićanska opština. Cela knićanska opština ima 36 sela i Bejčetina je jedna od najmanjih mesnih zajednica. Tamo ima svega 30 i nešto ljudi koji glasaju. Selo odumire zato što uglavnom žive stari i nemoćni ljudi, koji teško žive, jedva preživljavaju kraj s krajem, pa je tako prošle godine najstariji žitelj tog sela, da ne pominjem ime toj baki, preminula tako što je ispustila svoju dušu pored šporeta, starog "smederevca", u svojoj trošnoj kući u Bajčetini. Pod naslovom "Tomina vikendica", dnevni list "Kurir" je u februaru ili martu ove godine objavio fotografije konture, ne vikendice, nego jedne velelepne vile. Gospodine ministre, ovim će se baviti nadležni državni organi, u to sam apsolutno sigurna, s obzirom na to da je taj nesrećnik, koga još držite za poslanika, neko ko prima platu od 80.000 dinara i poslanički paušal od 30.000 dinara, a ova kuća, gospodine Dačiću, izvinjavam se vama, jer nisam mogla zbog rezolucije da je uvećam, možete da pogledate, pošto su mi građani dostavili na CD-u, zapravo je jedna vila slikana iz nekoliko perspektiva. Ova vila, po proceni stručnjaka, sa četiri prateća objekta i nekim bazenom, ribnjakom u izgradnji, osmatračnicom... jer znate, gospodine Dačiću, kad imate vilu, a kada otimate i kradete od stranke, pa redom, vi morate da osmatrate šta se dešava. Verujem da vi niste dali neku policiju tamo, nego će policija da dođe da stavlja lisice na ruke. Ta vila, napravljena od poslaničke plate bivšeg radikala i zamenika predsednika stranke, u periodu od maja do današnjeg dana, sa svim ovim pratećim objektima, prema procenama stručnjaka, vredi najmanje 600.000 evra. To je sitnica za otimačinu, za prevare, za prodaju Vojislava Šešelja, za zabadanje noža u leđa predsedniku stranke, za izdaju onoga u šta se neko kleo, za prosipanje praznih i šupljih priča, kakve će i danas da se čuju - znate, vi treba da imate lepe frizure, da se lepo obučete, a ja, posle toga, ajd' put u Bajčetinu, kamen po kamen i evo palate. (Predsednik: Vreme.) Završavam, gospođo Đukić-Dejanović. Molim vas, u kojoj mi državi Srbiji živimo i da li ovi ljudi, koji su mi ovo doneli, iz gružanskog kraja i ostavili ove fotografije, pozivala sam novinare da se bave istraživačkom delatnošću i da "Kurir" ode posle tog vremena i da vidi šta je sve tamo niklo, da li mi živimo u državi u kojoj treba na takav način građani da posmatraju ovaj lopovluk i ovu otimačinu? Molim vas da prosledite moje pitanje Republičkom odboru za rešavanje sukoba interesa pri vršenju javne funkcije: odakle Tomislavu Nikoliću, bivšem narodnom poslaniku i bivšem radikalu, koji to, u stvari, nikada nije ni bio, novac za ovakvu kuću koja, opet ponavljam, sa svim pratećim objektima, vredi najmanje 600.000 evra? Njegova supruga je nezaposlena unazad 15 godina. Nije on biznismen kao Nenad Popović, pa može da pravi, a ne verujem da se ni vi, gospodine Popoviću, razbacujete i pravite vilu od 600.000 evra. Zahvaljujem na pažnji i javiću se kasnije.
Narodni poslanik Gordana Pop-Lazić.
Poštovane kolege narodni poslanici, očigledno je da u Srbiji postoji mnogo nagomilanih problema i da parlamentarci gotovo ne znaju kojoj temi više pažnje da posvete, ali mislim da je veoma važno u ovom trenutku da se podsetimo činjenice da ovaj parlament nije na dnevni red stavio rezoluciju o KiM. SRS je zabrinuta zbog te činjenice jer se to nikada do sada nije dogodilo, razmišljala je i istraživala zašto je to tako. Odgovor na naše pitanje dao nam je sam Volfgang Išinger, evropski posrednik u pregovorima za status KiM, koji je najavio da će posrednička trojka Beogradu i Prištini izneti novi predlog za tzv. neutralni status. Sporazum o neutralnom statusu će biti ponuda dvema stranama za stvaranje odnosa, nezavisno od toga kakva bi danas-sutra mogla da bude odluka o statusu Kosova. Danas ne postoje nikakvi odnosi između Srbije i Kosovo, jer je Kosovo pod upravom UN, kaže on, dok ga Srbija smatra delom svoje teritorije. Među njima ne postoji ni pokušaj za bilo kakvu saradnju. To je Išinger rekao u razgovoru s novinarima u Vašingtonu i naveo da je cilj predloga "normalizacija" odnosa između Prištine i Beograda, izrazivši uverenje da bi novi predlog mogao da dovede do sporazuma koji bi, molim vas, skrećem vam pažnju na ove reče, normalizovao odnose između Kosova i Srbije, ali da neće sadržati nijednu reč o statusu. Navodno neće, jer, kako on kaže, još nisu razrađeni detalji te ponude, dodajući da će to biti sporazum o saradnji i konsultacijama o izvesnom broju aspekata, kao što su ekonomija, trgovina i sprečavanje kriminala. Pitam u skladu sa članom 226. našeg poslovnika, u ime poslaničkog kluba SRS, s kim on to razrađuje ovaj predlog, ako ne sa Borisom Tadićem i direktno pitanje postavljamo Borisu Tadiću, zašto van okvira svih sadašnjih rezolucija koje smo usvojili na ovaj način razgovara o pitanju Kosova. Jer ne zaboravite da je on pre izvesnog vremena govorio o mogućnosti podele Kosova, a onda je na jedan nesuvisao način, čini mi se, pokušao da se izvuče iz svog ishitrenog izlaženja pred javnost, jer je svima bilo očigledno da nam se nešto iza leđa dešava. Dakle, gospodin Boris Tadić iza leđa Narodne skupštine pregovara o statusu KiM i o uspostavljanju odnosa sa KiM, a samo da vas podsetim na to... da je interesantno da vlada ovakva galama u parlamentu kada govorimo o ovako važnom državnom pitanju, ali dobro, to pokazuje o zrelosti ljudi koji su ušli u parlament. Samo bih želela da vas podsetim na to šta ruski predstavnik u ovoj trojci, Aleksandar Bocan Harčenko kaže, on jasno saopštava da se u ovom slučaju ne radi o predlogu posredničke trojke. SAD su najavile da će u utorak u Briselu ...
Govorite već peti minut, gospođo Pop-Lazić, moraću da vas zamolim da završite.
Dakle, očigledno je da Stejt department ima svoju politiku van ove posredničke trojke, a da ...
Reč ima gospođa Marina Raguš.
Javljam se na osnovu članova 225. i 226. Osećam potrebu da prisutnom ministru policije i javnosti radi kažem, u jednoj rečenici prepričam na čemu je poslanička grupa SRS insistirala kada je u pitanju ministar industrije i energetike, gospodin Škundrić, na čuvenom Odboru za industriju i energetiku. Zapravo, nas je samo interesovalo, s obzirom da je Ministarstvo odobrilo poskupljenje cene gasa za 60%, šta će konkretno Vlada da uradi kako bi građanima, koji su u sve lošijoj materijalnoj situaciji, omogućilo da isprate tu cenu gasa koja je apsolutno neprihvatljiva. Pri tom, mi smo ispred gospodina Škundrića, koji je levičar po političkom opredeljenju, pretpostavljamo samim tim i socijalno odgovoran, izašli sa konkretnim podacima koji se tiču naših građana koji sada pokušavaju da prate ovo zasedanje Skupštine Srbije i da shvate šta ćemo svi mi prisutni ovde u sali da uradimo da makar sutrašnji dan njima bude bolji. Zato su se životne teme vratile konačno tamo gde im je mesto, to je parlament Srbije, a Boris Tadić se uporno trudi da sve važne životne i nacionalne teme izmesti iz ovog parlamenta. Gospođo Đukić-Dejanović, mislim da sada kršite Poslovnik zato što ne uvodite red u skupštinsku salu. Meni zaista ne pada na pamet da se nadvikujem sa prisutnim poslanicima, pa bih vas, shodno članu Poslovnika, zamolila da uvedete red.
Gospodine Todoroviću, molim vas, evo i gospođa Raguš me upozorava da ne vodim računa o redu.
Mislila sam da ćete prvo reći gospodinu Batiću i gospodinu ministru prisutnom, ali dobro, nema veze, nadam se da je mir zavladao. Još gore, ministar ste, trebalo bi da poštujete izlaganje poslanika. Naša funkcija na prvom mestu jeste da budemo unutrašnja kontrola Vlade i da dobro kontrolišemo rad ove vlade. Šta je suština? Mislim da javnost ne bude obmanuta, dakle, politički mentori Borisa Tadića, iskoristiću tu argumentaciju za sva dalja javljanja, uspeli su da fragmentiraju političku scenu u Srbiji, delimično razbiju opoziciju i naprave dugoročan život Vlade, koji očigledno na svojoj agendi nema bolji standard žitelja Srbije. Dakle, dezintegracija, osiromašenje je proces koji očigledno jeste prioritetan zadatak političkih mentora, na prvom mestu SAD, Vlade Borisa Tadića, dovodeći tako celokupnu Srbiju u ropski položaj. Ovo je samo početak današnjeg javljanja po Poslovniku.
Reč ima narodni poslanik Vladan Batić.
Dame i gospodo narodni poslanici, podsetio bih vas kako je sve oko gasa počelo. Do kraja 2003. godine nije bilo posrednika u kupovini, nabavci, odnosno uvozu gasa. Tada je Gasprom odnosno Gasprom Geokom servis ponudio NIS-u jedan korektan projekat, a to je da Gasprom investira oko 300 miliona dolara u Banatski dvor, zatim da otpiše dug Srbiji od 240 miliona dolara za gas, da otpiše dug koji je Srbija imala prema Slovačkoj od 60 miliona dolara, da se napravi mešovito preduzeće, da Gasprom snabdeva Srbiju gasom po ceni od 125 dolara za 1000 kubnih metara gasa i da ta koncesija praktično traje osam godina, nakon toga sve to ostaje NIS-u. Ovo je pismo koje je direktor odnosno predsednik Gasprom Geokom servisa uputio tim povodom tadašnjem v.d. direktoru NIS-a, gospodinu Pavlu Vučkoviću. To je gospodin Titorenko, direktor Gasprom Geokom servisa. Dolazi do izbora, pada vlade, onih maratonskih pregovora oko formiranja nove vlade i već se zna ko će zauzeti koju poziciju, i u prostorijama jedne stranke vode se pregovori oko realizacije ovog projekta. Na tim pregovorima učestvuje, između ostalog, na strani "Gasproma" i jedan naš čovek, Saša Vučić iz Praga, gospodin Titorenko i neki drugi, a učestvuju, s druge strane, jedan budući ministar, jedan budući guverner i neki drugi. Sve se to prihvata kao jedan veliki projekat za budućnost. Formira se Vlada, nastavljaju se pregovori na ovu istu temu, na početku formiranja Vlade 2004. godine, i tada taj već izabrani ministar odbija da Vlada prihvati taj aranžman. Zašto? Jer je upozoren, u vas sada upozoravam, gospodine ministre, pošto sam siguran da će uslediti hapšenja nekih od posrednika u ovoj isporuci gasa, ali oni su samo maskote ovih velikih tajkuna, čija su imena upletena i u Nacionalnu štedionicu, i u "Evroaksis banku", pa nemojte hvatati sitnu ribu. Priča o posrednicima ima mnogo širi spektar i mnogo veći igraći su u toj igri. Prema tome, neki od ljudi u ovoj vlasti i bivšoj vlasti direktno su involirani u trgovinu gasom. Ovo su samo posledice. Ovo što sam pokušao da objasnim, to su uzroci.
Narodni poslanik Momir Marković, zatim narodni poslanik Dragan Živkov.
Dame i gospodo narodni poslanici, još kada je proglašeno da će cena gasa skočiti za 80%, apsolutna nebuloza, u jesen, u vreme kada su inače budžeti domaćinstava žestoko opterećeni i kada se jedna od stranaka pojavila sa žestokom kritikom te cene, znao sam da je tu neka vrsta ucene i da će ta pogodba vrlo brzo da dovede to na svoje. Suština je u nečem drugom. Šta god da se uradi građani Srbije su oštećeni, i to žestoko oštećeni. U vreme kada sam radio u "Energogasu", odnosno današnjem "Srbijagasu", u to vreme ponderisala se cena, ali samo za industriju, a cena domaćeg gasa, koja je daleko niža od cene uvoznog gasa, išla je za domaćinstva. U to vreme smo razvijali tu tzv. široku potrošnju i čitava naselja, i u Beogradu, i Kragujevcu, i u Kruševcu i u mnogim drugim gradovima su dobila priključke za prirodni gas. Vojvodina je mnogo pre toga tu široku potrošnju razvijala i razvila i sada se uglavnom domaćinstva u Vojvodini i u dobrom delu Srbije greju na gas. Ovo što je sada Ministarstvo ponudilo je takva prevara, neverovatna. Sada ćemo vam tu cenu koju inače treba da platite, tih 60% na cenu gasa, umesto kako inače plaćate dva, tri meseca, koliko je ta povećana potrošnja, sada ćemo vam to razbiti na 24 meseca, pa ćete doći vrlo brzo u situaciju - skuplja tarifa, jeftinija tarifa, pa ćete doći u situaciju da ne možete izračunati koliko ste potrošili, kao što sada ne može 30, 40% ljudi da izračuna koliko u stvari struje potroši. Ukoliko pređe 100 kubika, onda će biti druga cena, a onda ćete, plave, žute, zelene i ostale tarife uvoditi u naplatu gasa. Najčistija situacija je kod potrošnje gasa, na merno-regulacionom setu pročitaš koliko si tog meseca potrošio, toliko platiš i završiš posao. Sećam se da smo mi u ono vreme po dve-tri letnje fakture spajali u jednu, jer se nije isplatilo za deset, osam, šest kubika, koliko se inače potroši za grejanje tople vode za kupanje i za pripremu hrane, da se šalje faktura mesečno. Zato su oni koji inače troše u zimskim mesecima 400, 300, 500 kubika... (Predsednik: Vreme.) ... javiću se ponovo, plaćali u vreme kada potroše, a ne sada ovako kako se podeli na 12 meseci, uopšte se neće znati ni koliko smo potrošili, ni koliko smo platili.
Narodni poslanik Dragan Živkov, pa narodni poslanik Ivan Andrić, pa Jugović. Izvinjavam se, Nenad Popović je zaista pre. Izvinite. Najpre Nenad Popović, zbog toga što smo gospodinu Batiću dali.
Gospođo predsednice, predsedništvo, dame i gospodo, samo kratko da kažem da smo mi juče predložili već smanjenje cene gasa, da konsenzusom u Skupštini svi zajedno donesemo tu odluku, tako da podržavamo i želimo da se to realizuje. Ali, da se samo obratim po članu 226, tražim informaciju, a isto tako da odgovorim u vezi nastupa gospođe Suzane Grubješić, uvažene, poštovane, i u vezi gospodina Saše Ilića. Razgovarao sam s njim i samo da vas informišem da nije potpisan ugovor, velika je razlika. Ugovor je potpisan prošle godine, potpisao ga je, samo da vas informišem, gospodin Milan Milanković iz G17, i u tom ugovoru je precizirana ova današnja cena. Broj dva, potpisan je samo aneks ugovora, gde se samo produžava. A zašto je potpisan aneks ugovora, samo da vas informišem, sve evropske države potpisuju anekse ugovora za isporuku gasa u oktobru i tako 30, 50 godina unazad - uvek u oktobru. Neće Rusi nas čekati u novembru ili Nemačku ili Englesku. Sve evropske države su ovaj aneks potpisale u oktobru. Dalje, ovaj aneks nema nikakvu funkciju i ne stupa na snagu dok ga Upravni odbor ne verifikuje. To je, samo da dodam, po Statutu "Srbijagasa" i po proceduri. Nijedna procedura nije narušena, tako se radi uvek. Ko se bavi privredom zna. Direktor potpiše, jer postoje određeni termini, a upravni odbor kada se sastane verifikuje ili ne verifikuje tu odluku. Ko se bavi privredom, to je obična praksa i u skladu sa statutom. O ovome su bili informisani, samo da vas informišem, ministar Petar Škundrić, i takođe predsednik Upravnog odbora "Srbijagas" gospodin Predrag Grgić, inače član DS-a, tako da je sve urađeno po proceduri. Nije potpisano, gospođo Grubješić, poštovana, u Moskvi, potpisano je u Beogradu. Gospodin Saša Ilić, samo da vas informišem, po nalogu DSS-a je u julu, još ljetos, podnio ostavku. To što nije razrešen dužnosti nije naš problem. Zahvaljujem.
Narodni poslanik Dragan Živkov, a zatim narodni poslanik Ivan Andrić.
Dame i gospodo narodni poslanici, s obzirom da je situacija u državi alarmantna što se tiče cene gasa, želeo bih samo da vas podsetim na ranija dešavanja, koja su se dešavala kod nas u Vojvodini, što se tiče gasifikacije određenih naseljenih mesta. Određeni broj naseljenih mesta je samoinicijativno, tj. od svojih sredstava uvlačio gas u svoja mesta, mesne zajednice i opštine. S obzirom da je došla pre dve-tri godine inicijativa od NIS-Gasa iz Vojvodine, da preuzme kompletne mreže iz mesnih zajednica, veliki pritisak je vršen tada na mesne zajednice da moraju da predaju mreže na distribuciju, određenih lokalnih distributera i NIS-Gasa iz Novog Sada. Ovde je jedan od poslanika spomenuo gospodina Bošnjakovića, on je tada bio direktor NIS-Gasa u Novom Sadu. On je lično dolazio u mesne zajednice, tj. kod saveta mesnih zajednica, onih koji su želeli da naplate svoju mrežu, koja ih je koštala po 500.000, 800.000 i milion evra, u zavisnosti od priključaka po mesnoj zajednici. Dolazili su da ubeđuju ljude iz saveta, određenu političku strukturu, da ubedi određene mesne zajednice da predaju džabe mrežu na distribuciju, tj. na distribuciju gasa, da određeni lokalni distributeri uzimaju procenat od potrošenog gasa. To je, još pre nego što se desilo ovo poskupljenje, jedan atak bio na određeni broj građana u Vojvodini koji su svoja sredstva uložili u mreže da bi ih kasnije preuzeli određeni distributeri za samo potpisani ugovor. Kasnije, u nekom dešavanju gde nije bio uveden prirodni gas u neka naselja, dolazili su da ubeđuju narod i građane tih mesta da će biti najjeftinije grejanje na gas, da će biti jeftinije i od čvrstog goriva i od nafte, struje itd. Lično sam svedok da je moja mesna zajednica uložila preko 500 hiljada evra. Kasnije se i potvrdilo, jer pri svakom preuzimanju mreže u određenim mesnim zajednicama morala je da se proceni vrednost mreže. Zbog čega su procenjivali vrednost mreže ako je distribucija džabe, što se tiče ulaganja i svega ostalog, posebno danas kada su poskupeli za 60%, posle svog ubeđivanja da će biti najjeftiniji gas, što se tiče energije? Gospodin Bošnjaković je tada preuzeo... (Predsednik: Vreme. Završite tu rečenicu, završite misao.) Ubeđivanjem određenih struktura, tj. saveta mesnih zajednica, da je to potreba i da je interes građana da se preda mreža, a određene političke strukture, tj. ljudi koji su bili tada u DS u politici AP Vojvodine naplaćivali su debelo od NIS-Gasa za svoje mesne zajednice, odakle su dolazili, tačno vrednost procenjene mreže. Hvala.
Narodni poslanik Ivan Andrić, zatim gospođa Grubješić.
Javljam se po članu 104. i članu 77. Gospođo predsedavajuća, uvredili ste dostojanstvo Narodne skupštine time što se smejete dok poslanici govore o ovoj najvažnijoj temi u ovom trenutku, dobacujete i prekidate, dajete reč preko reda, spisak o tome ko kad govori je potpuno nejasan i sve što radite, radite u cilju toga da sakrijete istinu od građana Srbije. Dozvolite da vas informišem da smo s predsednikom odbora, gospodinom Buhom, dogovorili da je danas opozicija spremna da održi sednicu Odbora za industriju. Očekujemo od vas da obezbedite prisustvo ministra. Podsetiću vas to da mi čekamo 40 dana na odgovor. Još jednom vam kažem da to nije prihvatljivo. Upravni odbor, koji treba o ovoj odluci da raspravlja, održava se sutra. U međuvremenu je taj čovek, čije ime sada svi znamo, a do sada ga nismo znali, taj Saša Ilić ili kako se već zove, rekao da je reč o redovnoj proceduri, i to jeste redovna procedura za vreme dve vlade Vojislava Koštunice, da postoji posrednik koji uzima 40 miliona evra, ali nas čudi da je to redovna procedura i za ovu vladu. Molim vas da, iskoristite član 77, u dogovoru sa gospodinom Buhom, obezbedite prisustvo ministra, stojimo vam na raspolaganju. Ono što je važno, to je da se ta sednica odbora održi pre sutrašnje sednice Upravnog odbora "Srbijagasa". Ne možemo čekati i pronalaziti opravdanje u tehničkim i formalnim izgovorima. Poslali smo ministru, sačekaćemo, budite strpljivi. Nećemo biti strpljivi. Prošli put smo čekali 40 dana odgovor, kao rezultat je poskupeo gas 60%. Dok je odgovor stigao, više nije bilo ni važno šta je bilo pitanje. Sada vas molimo ili tražimo od vas, najlakše ćete omogućiti rad parlamenta time što ćete zakazati sednicu Odbora za industriju i time, kroz instituciju koja postoji u Narodnoj skupštini, omogućiti raspravu o ovome. Sve dok ignorišete, nas ima toliko koliko nas ima, vidim da su svi poslanici opozicije jedinstveni u tome da se nađe odgovor, i da li je Ilić, da li je Milanković, da li G 17, da li DS, da li DSS, ko je politički odgovoran, zašto uopšte posrednik, ko ste svi vi? Očigledno je reč o organizaciji koja ima hiljadu lica. Ova skupština mora naći odgovor na to, pošto Vlada, očigledno, nije sposobna. Samo još jedno upozorenje, iskoristiću puna tri minuta, nemojte da se desi, kao protekle nedelje kada je došao ministar Škundrić, da vladajuća većina ne obezbedi kvorum za rad odbora. To ćemo shvatiti kao opstrukciju rada odbora i kao podršku u ovoj pljački Srbije koja je trenutno u toku. Molim vas, vi ste predstavnik pred nama vladajuće većine. Na protekloj sednici odbora došao je ministar energetike.... (Predsednik: Vreme.) ... ali se nisu pojavili članovi vladajuće koalicije. Zbog toga je bilo nemoguće da se sednica odbora održi. (Predsednik: Hoćete privesti kraju?) Javiću se opet.
Molim predsednika odbora da me obavesti o terminu za zakazivanje. Reč ima gospođa Suzana Grubješić, pa vi. (Milorad Buha, sa mesta: U 18 časova.) U 18 časova? U redu, zahvaljujem. Obavestiću ministra, ako bude u prilici, ako je fizički u Beogradu pretpostavljam da će doći. Sekretar je sačinio spisak po redosledu javljanja, koji proverava gospođica Jovanović, a ja samo čitam.
Izvinjavam se, koristim svoje pravo na repliku, pošto se gospodin Popović obratio meni. [[Isključen mikrofon.]]
Nemate reč, gospođo Grubješić. Nemate reč ako je replika. Morate sačekati sve po Poslovniku, pa onda. Poslovnik je takav.
Javljam se po članu 104. Poslovnika - dostojanstvo Narodne skupštine. Gospodin Popović, s punim pravom, brani svog partijskog kolegu Sašu Ilića. To pravo ne mogu da mu uskratim, ali samo ću da podsetim da odgovornost za dešavanja u naftno-gasnom sektoru najviše pada na DSS, ali ne na ove poštene narodne poslanike koji ovde sede i zarađuju svoju platu, nego na jednu ekipu koja se tamo davno ustoličila i koju niko ne može da promeni. Vi ste, gospodine Popoviću, imali apsolutnu dominaciju i u Ministarstvu energetike, i ministra Naumova, i gospodina Prodanovića, koji je i dan-danas tamo na svom mestu, pa u Agenciji za energetiku tu je Ljuba Maćić, pa u NIS-u Željko Popović i Srđan Bošnjaković, pa ste kontrolisali upravni odbor "Srbijagasa", pa jedan moj bivši partijski drug Miloš Tomić, bio je član G 17 plus, kad smo ga uhvatili u raznim nedozvoljenim radnjama, gle čuda, prešao u DSS, nastavio svoju karijeru, pa potom bivši predsednik Upravnog odbora "Srbijagasa" Svetozar Krstić, kao bivši član SPS, isto kad nije valjao, našao je utočište u DSS. Zaista mi je jasno zašto vi branite i sadašnjeg v.d. direktora, on jeste čovek podneo ostavku, ali svakako da je odgovornost vladajuće koalicije što još uvek nije ni konstatovala tu ostavku i što nije promenila ni direktora "Srbijagasa" ni članove Upravnog odbora "Srbijagasa", jer verovatno, da je to učinila, mi o ovome danas ne bismo raspravljali. Što se tiče gospodina Milankovića, on je taj ugovor potpisao po zakonu, uz saglasnost Upravnog odbora. Prvo je tražio saglasnost Upravnog odbora, pa je potpisao ugovor. Vaš gospodin Ilić je bez saglasnosti Upravnog odbora potpisao aneks vredan 700 miliona evra. Vi ste, manje-više, sada opsednuti gospodinom Milankovićem, malo-malo pa "Elektromreže Srbije" se pojavljuju u jednim novinama koje se kupuju na trafici, a nisu novine, ali mislim da to ima veze sa vašim biznisom, a o tome možemo drugi put da pričamo.
Gospodin Buha. Izvolite, imate reč.
Dame i gospodo narodni poslanici, mislim da je vreme da se priča o poskupljenju gasa stavi na raspravu u parlament, mislim da jedino parlament ovoga trenutka može da donese pravu odluku i pravo rešenje. Zašto? Zato što celokupan sistem vlasti ne hoda onim načinom kojim bi trebalo da hoda. To najbolje pokazuje povećanje cena od 60%. Na Odboru za industriju dobili smo informaciju o tome kako je došlo do povećanja. A šta je struktura cene? Koji su to stvarni troškovi, šta su direktni, šta su indirektni troškovi, šta su zarade u ukupnoj ceni, šta su materijalni i nematerijalni troškovi itd? Mi to na Odboru za industriju nismo dobili. U skladu sa članom 78. stav 5. poslovnika o radu Narodne skupštine zatražili smo od ministra dodatne informacije, ostavili smo rok od sedam dana. U međuvremenu smo mi kao poslanici dobili mnogo informacija o tome koji su propusti u organizaciji, sistemu distribucije prirodnog gasa, i na republičkom nivou i na lokalnom nivou. Onda smo utvrdili, na republičkom nivou enormno visoke zarade od direktora, zamenika direktora, rukovodnog osoblja, upravnog odbora, nadzornog odbora itd. U lokalnoj samoupravi je još gore stanje. Umesto da se primenjuju odredbe Zakona o komunalnim delatnostima, Zakona o javnim preduzećima, imamo šarenilo, imamo samovolju lokalnih čelnika koji su dozvoljavali da se dešava štošta u lokalnoj samoupravi. A šta je to? Imamo trenutno u lokalnoj samoupravi distributera koji su u društvenom vlasništvu. Do kraja godine mi moramo završiti prodaju, ako ćemo poštovati zakon, svih društvenih preduzeća. Distributeri su još u društvenom vlasništvu. Dalje, distributeri su u državnom vlasništvu. Akcionar, kao treći vid, akcionarska društva, šarenilo, ne možemo tako. Ne može se tako rešavati pitanje u ovoj oblasti. Nadalje, državni sistem ima svoje instrumente kako da iskontroliše ovo stanje, ali to stanje ne kontrolisati sada, postoje valjda inspekcijske službe koje je trebalo da preventivno i restriktivno deluju u slučaju ako ima propusta u primeni zakona. Očito da ih ima, ali koga to interesuje. Zašto državni sistem nije u funkciji u ovom slučaju? Ko je kriv? Kriva je Vlada, prevashodno, krivo je ministarstvo, Agencija energetiku, koja je takođe propustila sve ono što ide od strane javnih preduzeća. Hvala vam.
Narodni poslanik Dragan Stevanović, a zatim Momo Čolaković.
Dame i gospodo narodni poslanici, javio sam se da reklamiram povredu Poslovnika, još pre petnaestak minuta. Gospođo Đukić-Dejanović hteo sam da reklamiram povredu smatrajući da ste vi povredili Poslovnik i smatram da ste jednom ishitrenom reakcijom narušili dostojanstvo Skupštine. Naime, rekli ste, dobro je to što Skupštinu javnost može da vidi, sve što se govori i što se priča. Pretpostavljam da ste vrlo tendenciozno mislili da narod treba da vidi opoziciju kakva je. Mogao bih da razumem takvu konstataciju da se desi nekom poslaniku, ali vama objektivno ne sme da se desi, takav luksuz sebi ne smete da dozvolite. Naročito zbog činjenice da evo već deset dana permanentno u Skupštini neko pokušava da otvori jedno pitanje, a vi permanentno nisu u situaciji i stanju da date odgovor na neka pitanja koja postaju vrlo ozbiljna. I sve bih, na kraju krajeva, mogao da razumem, da danas predstavnici skupštinske većine, koji su birali Vladu, koji su nadležni za ljude o kojima se ovde danas govori, nisu izašli i počeli da postavljaju ista takva pitanja, i podigli temu o kojoj govorimo na jedan nivo koji postaje vrlo ozbiljan. Mislim da vi, očigledno, ne možete da date odgovore na pitanja koja se pred vas postavljaju. Mislim da ste svesni činjenice da ste vi predsednik parlamenta i mislim da treba da budete svesni činjenice da nisu dužni parlamentarci da usklađuju svoje obaveze sa ministrima, nego da ministri usklađuju svoje obaveze i planove da prave u skladu sa potrebama koje nameće Skupština. Čini mi se da ovako nećete daleko da stignete. Mislim da bi trebalo, i to sam iks puta rekao sa ove govornice, na jedan adekvatan način da se suočite sa problemom koji pred vas poslanici već deset dana postavljaju, a to je problem cene gasa i svega onoga što definiše i diktira takvu cenu. Da ne bih prekoračio svoje vreme, završiću još jednom narodnom izrekom - bolje je sto se puta vratiti, nego rđavim do kraja ići. Hvala vam.
Zahvaljujem. Naravno da mi nije bila namera da prenos ide samo za jednu stranu Skupštine, TV prenos je za kompletnu salu i nisam usmeravala uopšte u tom smislu. Gospodin Čolaković.
Poštovana predsednice, radno predsedništvo, poštovani narodni poslanici, poštovani ministri i predstavnici Vlade, poslanička grupa Partija ujedinjenih penzionera Srbije apeluje na sve poslanike i poslaničke grupe da se vratimo dnevnom redu, da se vratimo onome što smo usvojili na početku rada ove sednice. Inače, pozivam se na član 103. stav 1. Poslovnika. Morali bismo da sa ove govornice dostojanstvenije istupamo, morali bismo da smanjimo retoriku partijskih i ličnih promocija, morali bismo da koristimo vreme udarnih televizijskih prenosa za ostvarivanje dnevnog reda koji smo usvojili. Naša poslanička grupa smatra da bi dobro bilo što pre ući u donošenje novog poslovnika o radu ovog parlamenta. Morali bismo to učiniti što pre. Smatramo da je svojevrsna zloupotreba ove govornice i parlamenta ispoljena od početka rada ovog saziva, a najviše u poslednjih nekoliko dana. Mi pozivamo i apelujemo još jednom da se vratimo onome zbog čega smo izabrani, onome zbog čega smo se dogovorili da na ovoj sednici raspravljamo o 14 tačaka dnevnog reda. Da kažem samo i o onome što ovde pojedini poslanici prozivaju i govore o penzijama. Mi predlažemo i molimo sve poslanike da sačekaju Mitrovdan i da vide da li je to što smo se dogovorili i obećali realizovano, a da se u narednom periodu nama priključe i da ostvarujemo sve ono i što su drugi obećali i što smo mi obećali za penzionere, da to ostvarimo do kraja godine. I na kraju, mi predlažemo i podržavamo predlog predsednika Skupštine, da se na način kako je to predsednik predložila reši ovaj problem i nastala konfuzija u Skupštini. Molim vas još jednom za poštovanje dostojanstva i reda parlamenta. Hvala lepo.
Zahvaljujem. Gospodin Ljubomir Kragović, narodni poslanik, a zatim Elena Božić.
Dame i gospodo narodni poslanici, pozivam se na član 225. i 226. Naime, želim da obavestim javnost da su predstavnici Skupštine Zajednice opština Kosova i Metohije održali konferenciju za štampu u Medija centru u Beogradu. Na toj konferenciji za štampu izneti su određeni zaključci koji su usvojeni na ranijim sednicama Skupštine Zajednice opština Kosova i Metohije. Naime, tražimo od Vlade Republike Srbije, pre svega, da poštuje rezolucije koje su usvojene u ovoj skupštini, tj. koje su u ranijem periodu usvojene u Narodnoj skupštini Republike Srbije, a znamo da je jedna od poslednjih tih rezolucija i da nema mesta misiji Euleksa na prostoru Kosova i Metohije, a svedoci smo da se upravo ovih dana vrši instaliranje te misije u onim delovima gde nema srpskog naroda, gde nema srpskog življa. Tražimo od Vlade da se postara i da radi na jačanju srpskih institucija na Kosovu i Metohiji. Zatim, tražimo od Vlade Republike Srbije priznavanje Skupštine Zajednice opština Kosova i Metohije. Ukoliko ne želi da prizna istu takvu instituciju, onda predlažemo Vladi Republike Srbije da raspiše lokalne pokrajinske izboru na kojim bi se izabrala takozvana skupština Kosova i Metohije. Tražimo da predstavnike Skupštine Zajednice opština Kosova i Metohije primi premijer Vlade Republike Srbije i predsednik Narodne skupštine Republike Srbije. Mi smo se u više navrata njima obraćali, ali do sada nismo dobili odgovor. U međuvremenu smo doneli i odluku da se organizuje skupljanje peticije pod nazivom "Stop Euleksu", i ta peticija će se organizovati na celoj teritoriji Kosova i Metohije, kao i u onim mestima gde ima raseljenih Srba, s tim što ćemo tekst te peticije dostaviti i predsedniku Republike Srbije, gospodinu Borisu Tadiću, zatim predsednici Narodne skupštine Republike Srbije, Slavici Đukić-Dejanović, kao i jedan primerak te peticije dostavićemo ambasadi Ruske Federacije. Tako da ovim putem želim da apelujem na sve građane na Kosovu i Metohiji da se odazovu i da u što masovnijem broju pristupe potpisivanju ove peticije, kao i svim raseljenim Srbima sa prostora Kosova i Metohije, jer ćemo organizovati punktove za skupljanje potpisa širom Srbije gde su Srbi sa prostora Kosova i Metohije raseljeni. Hvala.
Zahvaljujem. Narodni poslanik Elena Božić-Talijan.
Dame i gospodo narodni poslanici, koristim prisustvo ministra Dačića. SRS zahteva hitno reagovanje policije i tužilaštva povodom siledžijskog i nasilničkog ponašanja funkcionera DS-a. Pretpostavljam da se svi sećate sednice Skupštine grada Beograda, održane u petak, 17. oktobra, na kojoj je gospodin Đilas na najgrublji i najvulgarniji mogući način izvređao potpredsednika Gradskog odbora, gospodina Ognjanovića. Gospodin Đilas je shvatio šta je uradio. On je uputio jedno izvinjenje. Međutim, izgleda da izvinjenje ne može da izbriše tek tako posledice onoga što je usledilo. Naime, neki funkcioneri DS-a su pomislili da je to poželjan model ponašanja, pa je tako ta eskalacija nasilničkog ponašanja nastavljena od strane odbornika DS-a Janka Radakovića. Pretpostavljam da ste svi mogli u štampanim medijima da vidite fotografiju gospodina Radakovića kako je tu sednicu na kojoj je donet statut Beograda prespavao. Ovu fascinantnu dremku je inače ovekovečio i odbornik SRS-a, Milan Zgonjanin, mobilni telefonom, i postavio je na internet, uz jedan šaljiv komentar - probudimo Janka Radakovića, odbornika Demokratske stranke u Skupštini grada Beograda. Međutim, gospodin Radaković je nakon ovoga uputio zaista skandalozne pretnje našem odborniku Zgonjaninu. Počeo je od toga da preko jednog zajedničkog prijatelja i putem mejla uputio je poruku, prvo, da ukoliko ne prekine da javnosti otkriva ovo njegovo pravo lice da će proći kao predsednik Gradskog odbora, Nemanja Šarović, i da će na sledeću sednicu doći u modricama. Tu nije bio kraj. Citiraću njegovu poruku upućenu putem mejla koja je ovako glasila - reci tvom prijatelju, dakle zato što je upućeno preko zajedničkog prijatelja, radikalu Zgonjaninu iz Šilerove da se ne igra sa mnogom jer će biti gepekovan i onda pravac Avala, pošto je našao mene da proziva, a ne zna ko sam i koliko sam lud, objasni mu, ili će put Avale. Dakle, gospodo poslanici, ovo je otvorena pretnja smrću. SRS konstatuje da je ovim činom DS preuzela odgovornost za ovaj događaj, kao i za ove prethodne napade na aktiviste i funkcionere SRS-a i pomenutog Nemanju Šarovića. Mene samo zanima da li je ovo model ponašanja tog takozvanog evropskog fronta, kome se priključio i gospodin Nikolić, kojeg britanski ambasador hvali da su proevropski evoluirali? Da li to evoluiranje izgleda ovako? Kuda ovo dalje vodi i kako će se završiti?
Reč ima gospodin Maraš.
Poštovano predsedništvo, dame i gospodo narodni poslanici, gospodine ministre, član 104, dostojanstvo Skupštine. Takođe bi se nakon toga i pridružio zahtevu koji je poslanik Ivan Andrić izneo pred vas da se Odbor sazove. Čuli smo od gospodina Buhe da je za 18 sati zakazan. Očekujemo informaciju da će doći ministar Škundrić, ali bih hteo da predložim da, ako ste u mogućnosti, pozovete i premijera, pošto je ovo tema za koju je on takođe direktno odgovoran. Meni je malo groteskno da vladajuća koalicija šalje za govornicu pripadnika najmanje poslaničke grupe u okviru vladajuće koalicije da poziva na to da se pridržavamo dnevnog reda. Ponavljam još jednom, vama je jedini interes da mi ćutimo, da ne spominjemo stvari i da ne spominjemo zloupotrebe. Strahovito bih voleo da vi gospodine, koji za sebe govorite da štitite interese penzionera, pokušate i tim penzionerima da objasnite da 10% povišice koje predviđeno rebalansom budžeta za penzionere neće značiti ništa nakon ovog poskupljenja od 60% gasa. Tako se brane interesi onih za koje su glasali, tako se brane interesi građana, da ustanete protiv jedne odluke Vlade koja je posledica niza propusta prethodnih vlada i ove sadašnje. Do juče smo verovali da današnja Vlada nije učestvovala u ovome, ali nakon ovoga što se dešava i što čujemo, ubeđeni smo da i veliku odgovornost za ovo poskupljenje ima i ovdašnja Vlada. Malopre smo čuli da se u oktobru sklapa ugovor sa onim ko distribuira gas. Moram da vam kažem da to odgovara najviše posredničkoj firmi. Sada je gas najskuplji, preko 500 dolara, i zbog toga je 700 miliona evra vredan ovaj posao i zbog toga je provizija 35 miliona evra. Nema ovde prikupljanja političkih poena, ovde ima samo sukoba dojučerašnjih koalicionih partnera. Mislim da je potpuno smešno svima ovde da se ovde optužuju predstavnici iz DSS-a i predstavnici G17, koji su koliko do juče sedeli u istoj Vladi. Mi smo samo saznali da su i jedni i drugi rotirali direktore u "Srbijagas". Čas je bio iz G17, čas je bio iz Demokratske stranke Srbije, predsednik Upravnog odbora iz DS-a. Još jednom tražim, mislim da je ključno, dajte da vidimo završni račun "Srbijagasa", da vidimo kako ta firma posluje. Dajte da vidimo ko je gospodinu Milankoviću dao odobrenje iz Vlade. To je Vlada u kojoj ste sedeli i vi iz DSS-a, i vi iz G17. Ko je dao odobrenje Milankoviću da sklopi ugovor sa "Jugorosgasom" da bude posrednik? To je ključno pitanje. Ko uzima pare od toga, a trpe svi građani?
Narodni poslanik gospodin Vladan Jeremić.
Dame i gospodo narodni poslanici, poštovani građani Srbije, u prilog ovome što je malopre iznela koleginica Elena Božić-Talijan i što je moja leva strana prilično ravnodušno prihvatila, nekima čak nije ni poremetila ni koncentraciju za ukrštanje reči itd, izneću i jedan primer kako to taj savremeni evrointegracioni režim ovde u Srbiji, koji nas svakodnevno zapljuskuje i preliva se realizacijom tih demokratskih načela i principa, postupa prema nama. Dakle, vašem kolegi poslaniku SRS, meni je danas, usred bela dana, na vratima porodičnog stana u stambenoj zgradi iscrtan kukasti nacistički krst. Da li je to zbog toga što sam ostao u SRS ili što sam prethodnih dana iznosio samo nekoliko kriminalnih afera i dešavanja u mladenovačkoj opštini, to nije na meni da rasuđujem. Što se mene tiče, poruka je bila sasvim jasna, kao što mi je jasno da ću, kao pravi, istinski srpski radikal nastaviti onim putem kojim sam i krenuo, a to je u ovoj borbi da živimo u nekom normalnijem, pravednijem i znatno poštenijem društvu. Slučaj je prijavljen policiji. Očekujem da će nadležni organi reagovati po ovome, ali mislim da je zaista nedopustivo da je danas u 21. veku, bez obzira na sve političke razlike koje postoje među nama, moguće ovako nešto da se desi. Nadam se da će taj hrabar i za sada još uvek nepoznati počinilac biti uhvaćen i priveden licu pravde, ne zbog sebe, ponavljam još jedanput, ne plašim se zbog sebe, mislim da je to u interesu neke znatno bolje Srbije u kojoj težimo svi da živimo.
Narodni poslanik Marina Raguš, a zatim poslanik Batić.
Javljam se po osnovu čl. 225. i 226, da nastavim tamo gde sam stala prethodni put, zato što je isteklo mojih tri minuta predviđenih ovim poslovnikom. Gospodine Čolakoviću, moram da vam kažem da je vas direktno obmanuo Mlađan Dinkić. Povećanja penzija neće biti. Evo kako. Da ne ispadne da izmišlja poslanička grupa SRS, u najnovijem broju lista "Ekonomist" on je to rekao. Dakle, budžet za 2009. godinu, to javnost treba da zna, to naši penzioneri treba da znaju, od povećanja nema ništa, na osnovu izjave gospodina Mlađana Dinkića. Mi zahtevamo od gospodina Mlađana Dinkića da se uskoro pojavi pred narodnim poslanicima i da objasni ovu odluku. Ovo sistematsko obmanjivanje javnosti direktno se tiče socijalne sigurnosti građana. S tim u vezi, koristim prisustvo prvog zamenika premijera srpske vlade: gospodine Dačiću, cilj SRS jeste da se napravi bolja društvena atmosfera, koja bi trebalo da garantuje socijalnu sigurnost svih građana, bez obzira na bilo koju posebnost koju oni poseduju. Čini se da neko zaista ima zločinački umišljaj kada je participacija vaše partije u Vladi u pitanju. Ukoliko bi poređali slike kako izgleda prvih 100 dana rada ove vlade, čini se da resori koje pokrivate vi, kao SPS, zapravo padaju na određenim ispitima. Mi zaista imamo osnovanu sumnju da iza toga stoji direktno Boris Tadić. Zato je i napravio raspolućenu političku scenu Srbije, kako bi zločinački umišljaj sproveo do kraja. Taj zločinački umišljaj, zajedno sa njegovim mentorima, odnosi se na dezintegraciju Srbije, na izdvajanje Vojvodine, na proglašenje nezavisnosti Kosova od strane Srbije i, naravno, potpuno podeljen i ropski status građana Srbije. Dakle, prvo je počelo sa kidnapovanjem, a onda isporučivanjem dr Radovana Karadžića. Onda je došlo do užasnih poskupljenja cena energenata, kao što je cena gasa za 60%, a samim tim i cena daljinskog grejanja koji koriste ove energente. Vrlo brzo za tim došlo je do poskupljenja od 20 do 60% školarine za akademske građane Srbije. Pošto SRS jeste državotvorna i odgovorna politička partija, izvinjavam se za ovo prekoračnje, samo da završim misao, hvala na razumevanju, mi nismo mogli da ostanemo totalno indolentni prema sve težoj situaciji za naše sugrađane.
Završili ste misao. Gospodin Batić.
Dame i gospodo narodni poslanici, čl. 225. i 226. Prvo pitanje za ministra energetike. Pošto sam nekoliko puta postavljao pitanje oko realizacije gasnog sporazuma, dakle, šta će od toga biti? To pitam iz prostog razloga što je u intervjuu za bilten Privredne komore Srbije, koji je jedan prestižan bilten i zove se "Korak", i zaista svaka čast na ovom biltenu, predsednik predstavništva Trgovinske komore Rusije Jurij Burgin izjavio da ne veruje, odnosno da nije ubeđen da će projekat "južni tok" ikada biti realizovan. Da vidimo o čemu se radi. Ovo je izjavio predsednik predstavništva Trgovinske komore Rusije u Beogradu, na poslovnom forumu slovenskih zemalja. Drugo pitanje za ministra ekonomije i regionalnog razvoja, pošto sam malopre, kako reče gospodin Krasić, ostao nedorečen. Pitanje je - da li je u onom interregnumu između izbora u decembru 2003. i formiranja vlade u martu 2004. godine održan sastanak u prostorijama G17 plus, a u vezi sa onim ugovorom koji sam pominjao, kome su prisustvovali gospodin Dinkić, gospodin Jelašić, jedan naš kolega narodni poslanik, a sa ruske strane, ispred "Gasprom geokom servisa", gospodin Gari Titorenko, gospodin Čefisov i ovaj naš biznismen Saša Vučić. Da li je nekoliko meseci nakon toga na nivou Vlade ista ta delegacija "Gasprom geokom servisa" imala sastanak sa gospodom Dinkićem, Naumovim i Bubalom? Da nam objasni zašto taj projekat i taj predlog, koji je za Srbiju bio veoma dobar i veoma racionalan, nije prihvaćen. Ne bismo danas govorili o ovom naduvavanju cena za gas. Ne bi bilo loše i da se vidi kakva je vlasnička struktura tog glavnog posrednika, koji je zaključio ugovor na 700 miliona evra, dakle, da vidimo ko su vlasnici te firme koja treba da uzme tako enormnu proviziju i da li ima tu ovdašnjih tajkuna.
Narodni poslanik Aleksandar Jugović, a zatim Slađan Mijaljević.
Dame i gospodo, povreda Poslovnika, čl. 225. i 226. Želim da obavestim javnost Srbije da se u ovom momentu osniva lažna desnica. Osniva se politička partija koja će imati sve atribute SRS. Niko neće poverovati da su ljudi iz te stranke, koji su napustili Vojislava Šešelja samo iz ličnog interesa, promenili svoje političko razmišljanje i svoju 18-godišnju borbu. Evropska unija je projekat evropske desnice. U mnogim zemljama EU nalaze se na vlasti desničarske partije, a kao lažna desnica u Srbiji želi medijski da se predstavi jedna politička partija, čiji su ljudi u poslednjih 18 godina sve učinili da sada ne budemo članica EU. Molim Srbiju da ne zaboravi, Tomislav Nikolić je govorio da mu nije žao Slavka Ćuruvije, Tomislav Nikolić je pred sam atentat na premijera govorio da je i Tito imao problema sa nogom pred samu smrt. Tomislav Nikolić je u predsedničkoj kampanji obećao, ukoliko on bude pobedio za predsednika Srbije, da će pogledati sudske spise i odrediti da li je Legija heroj ili zločinac. Zato pozivamo sve ljude, građane, udruženja, političke stranke da prihvate platformu SPO, da prihvate političku platformu evropske srpske desnice, u kojoj je jasno definisan evropski put Srbije, na principima ravnomernog razvoja i na principima decentralizacije Srbije. Podsetio bih vas, današnji datum neće ostati upamćen po tome što se danas osniva Srpska naprednjačka stranka, nego će ostati upamćen po jednom zakonu koji je poljuljao ionako poljuljane temelje demokratije u Srbiji. Na današnji dan pre deset godina donet je zloglasni Zakon o javnom informisanju. Kreator zakona bio je tadašnji ministar za informisanje Aleksandar Vučić. U neustavnim prekršajnim procesima pogažene su i temeljne odredbe Pakta o građanskim slobodama i pravima, a mediji u Srbiji su zbog objavljivanja napisa protiv vladajućih stranaka kažnjeni sa više od milion i po evra. O tome vam pričam.
Gospodin Slađan Mijaljević.
Poštovano predsedništvo, gospodine ministre i potpredsedniče Vlade, član 226. Poslanici koji se bavimo praćenjem poskupljenjem cene u Telekomu danas se osećamo zapostavljeni, s obzirom da evo već od 15 časova do sada se govori samo o poskupljenju gasa, te bih malo da prebacimo interesovanje Skupštine i na ovu drugu temu. Naime, podaci o zaradi Telekoma za 2007. godinu glase ovako: 30 milijardi dinara zaradila fiksna telefonija, a 50 milijardi mobilna telefonija. Pretpostavljam da će ova 2008. godina biti uspešnija. Postavljam pitanje na osnovu čega se donosi cena za povećanje za čitavih 100%? Ko je to rešio da u zemlji Srbiji, građanima zemlje Srbije oguli kožu s leđa? Zaista neverovatno. Ako neko pravi ovolike profite da li je moguće da mora da ide toliko daleko da neki ljudi zimus ne samo da neće imati za grejanje, neće imati, naročito penzioneri, možda mogućnosti da ni telefonom, mislim fiksnim, pošto malo njih koristi mobilni, pozivu hitnu pomoć kad im bude zatrebala, naročito po nekim udaljenijim mestima ili zabačenim krajevima. Zahvalio bih se gospodinu Jugoviću na obaveštenju gde se danas nalazi građanin Tomislav Nikolić. Bio sam malo zatečen, s obzirom da ga danas nisam zatekao ovde u klupama, s obzirom da to vrlo uspešno uzurpira već mesec i po dana. Pretpostavio sam, s obzirom koliko je moralan, pošten čovek, s obzirom da je rodom iz Kragujevca, danas možda otišao na odavanje počasti i polaganju venaca ili da prisustvuje parastosu, ma kako se on osećao verski, da je otišao na strelište u Šumarice, da se pokloni tamo streljanim đacima i ostalim rodoljubima. Međutim, vidimo da danas neki u Beogradu prave hepeninge svojevrsne, a to najviše govori o njihovom moralu. Stoga, hvala vam još jedanput na obaveštenju.
Reč ima narodni poslanik Gordana Paunović.
Dame i gospodo narodni poslanici, pozivam se na član 226. Poslovnika, s namerom da SRS obavesti sve građane Srbije koji nas gledaju, kako bi imali tačne i istinite informacije koju ulogu imaju pojedini akteri na političkoj sceni Srbije. U Haškom tribunalu vodi se još veće šikaniranje predsednika SRS dr Vojislava Šešelja. Građanin Nikolić i njegovi sledbenici ne samo što druge potcenjuju, nego svoje osobine vide u veoma neobično uzvišenom svetlu. Za svoje loše, nemoralne i zle namere imaju čitavu gomilu opravdanja i SRS je sigurna da su građani Srbije već to odavno uvideli i shvatili. Građanima Srbije je jasno da su pomenuti građani ukrali SRS 20 mandata i da nastoje na sve moguće načine da uz pomoć domaćih tajkuna, Demokratske stranke i Haškog tužilaštva likvidiraju dr Šešelja. Profesoru Šešelju, zahvaljujući građaninu Nikoliću, ukinuta je privilegovana komunikacija sa svojim pravnim timom. Tužilaštvo ide dalje i želi da mu nametne branioca. I tu pomenuti pomažu da se doktoru Šešelju nametne branilac po svaku cenu, jer su sigurni da predsednik SRS to neće prihvatiti, a onda kao posledicu toga očekuju da će biti fizički likvidiran. Zato SRS još jednom u ovom uvaženom domu traži da joj se vrate ukradeni mandati i da se preduzmu sve odgovarajuće mere kako bi se to što pre realizovalo, a ne da se u ovom uvaženom domu šetaju osobe kojima ovde nije mesto. Ako se SRS uskoro ne vrate mandati koji joj pripadaju, onda ovaj parlament i vladajuća koalicija ne uvažavaju ni hrišćanska, ni moralna, ni pravna načela pravde i prava. Hvala.
Reč ima narodni poslanik Nataša Jovanović.
Dame i gospodo narodni poslanici, pohađala sam Osnovnu školu "21 oktobar" u Kragujevcu i kao đak te škole imala sam, zajedno sa ostalim kolegama, obavezu na današnji dan, kada kažem obavezu, to je zaista tragično ...
Oprostite, koji član Poslovnika?
Članovi 225. i 226, da pitam nešto na kraju gospodina ministra, ali pravim jedan mali uvod, nemojte da mi zamerite. ... da toga dana, zajedno sa ostalom decom i đacima, učestvujem kao neko ko je od prvog do osmog razreda osnovne škole pevao u horu te osnovne škole "21 oktobar" na manifestaciji "21 oktobar" u Šumaricama, gde su streljani đaci i nedužni građani Kragujevca 41. godine. Gospodine Dačiću, šokirana sam danas onim što sam videla. Delegacija Gradskog odbora SRS je otišla pred spomenik "V/3" u Šumaricama i položila venac u ime našeg Gradskog odbora. Ali, prvi put je ono što se desilo, gospodine Dačiću, da je grad bio gotovou opsadnom stanju, a naročito deonica od Kragujevca do Batočine, zato što je u Kragujevac na veliki školski čas došao diktator Boris Tadić. Godine 56, tada se nisam još ni rodila, ali ima onih koji pamte, Josip Broz je došao u Kragujevac i tog dana u zatvoru u Petrovcu je bilo nekoliko desetina Kragujevčana. Gospodin Jojić zna kako je to funkcionisalo u to komunističko vreme od strane policije. Svi oni koji su bili sumnjiva lica i koji su zadržavani ili privođeni jer su protiv Broza ili se sumnjiče, morali su sami da se prijave pre dolaska Josipa Broza i da kažu, biće dva dana u zatvoru, odnosno ide policija i stavi ih dok ne prođe poseta Maršala. Da je danas takvo vreme, a razlikuje se samo po tome što su prividno građani slobodni, u Kragujevcu bi najmanje 50.000 ljudi bilo u zatvoru, jer toliko je Kragujevčana, najmanje kažem birača koji ne mogu očima da gledaju Borisa Tadića, i to je jasno izražena volja građana. Ali, pošto je on danas došao, gospodine Dačiću, sa takvom svitom i pratnjom, pitam vas da li ste vi upoznati kao ministar policije da je na svakih gotovo 200 metara od Kragujevca do Batočine, to je 26 kilometara, stajao po jedan policajac, sa jedne i sa druge strane? Na izlazu iz Kragujevca, zna gospođa Đukić Dejanović, jer jeona normalna iako je predsednik Skupštine, svakog dana prolazi tuda, ide autom, tu je nadvožnjak na kome od 1990. godine piše "SČP - Šešelj", i naravno četnički vojvoda tog vremena i čovek koji danas strada u Haškom kazamatu, jer brani interese srpstva, i moja je nekako navika da uvek kada pođem iz grada pogledam u taj nadvožnjak jer želim uvek da vidim taj natpis "SČP - Šešelj", ali danas vidim gore policajce, i na nadvožnjaku, i na jednom, i na drugom izlazu, i sa jedne i sa druge strane puta ... (Predsednik: Nataša.) ... Završavam, još je samo falilo da se baca cveće, došao je maršal. Kuda ide država, gospodine Dačiću? Izvinite, gospođo Dejanović, uzbuđena sam zbog činjenice da je ovaj izdajnik Nikolić odabrao današnji dan, a Kragujevčanin je, da seiri nad onim što je učinio i što je pokušao ... [[isključen mikrofon.]]
Milan Veselinović, pa Momčilo Duvnjak.
Dame i gospodo narodni poslanici, pozivam se na povredu Poslovnika, član 23. i član 225. Naime, član 23. glasi: ''U Narodnoj skupštini obrazuju se poslaničke grupe, po pravilu, najkasnije sedam dana od dana izbora predsednika Narodne skupštine'', to je stav 1. Stav 2: ''Poslaničku grupu čine narodni poslanici jedne političke stranke, druge političke organizacije ili grupe građana koje imaju najmanje pet narodnih poslanika.'' Dame i gospodo narodni poslanici, mi smo svedoci da već više od mesec dana jedna grupa bivših poslanika SRS uzurpira Narodnu skupštinu Republike Srbije, uzurpira prostorije Narodne skupštine Republike Srbije, pa čak tamo i lepe neke slike svojih lidera, a evo sa ovog mesta, radi objašnjenja i obaveštenja građana Srbije, da znaju da je ta odmetnička grupa izabrana na poslaničkoj listi SRS-dr Vojislav Šešelj. Niko ovde nikome ne brani da osniva razna udruženja i političke organizacije, koliko znam ima ih negde oko 475 u Srbiji, pa neka bude i ova njihova 476, ali mi tražimo od Narodne skupštine, od nadležnih, da nam vrate mandate, da vrate mandate SRS, jer se u protivnom krši Ustav Srbije, krši se Zakono izboru narodnih poslanika, krši se ovaj poslovnik. Reklamiram i povredu člana 226, gde se kaže: ''Narodni poslanik ima pravo da traži objašnjenja i obaveštenje od predsednika Narodne skupštine, predsednika odbora Narodne skupštine, ministra i funkcionere u drugim republičkim organima i organizacijama, o pitanjima iz okvira prava i dužnosti ovih funkcionera, iz nadležnosti organa na čijem se čelu nalazi, a koja su mu potrebna za ostvarivanje funkcije narodnog poslanika.'' Moram danas da podsetim građane Srbije da se ovde gotovo celo popodne govori o raznim aferama, počev od poskupljenja gasa i nekakvih potpisa zloupotrebe određenih direktora, preko enormnog poskupljenja telefonskih usluga, zatim najava ostalih poskupljenja ostalih energenata, zatim pominjanje statuta Vojvodine, koji je u direktnom sukobu sa Ustavom Srbije, jer se tamo formira neka vlada Vojvodine, pa ne znam gospodine ministre u kakvom odnosu će biti Vlada Srbije i Vlada Vojvodine, prema tom novom proklamovanom statutu. Misija Euleksa se i dalje na KiM raspoređuje, pa nažalost čak i pojedinci iz ove vlasti to podržavaju i javno govore o tome .... (Predsednik: Vreme.) Da ne govorim o zaštiti državne granice....
Hoćete privesti kraju, molim vas.
Zahvaljujem se, javiću se kasnije.
Narodni poslanik Momčilo Duvnjak.
Dame i gospodo narodni poslanici, osnov za moje javljanje je član Poslovnika 225. i 226. Kada sam se pre pet dana javio za ovu govornicu u vezi poskupljenja gasa, rekao sam da ste vi iz vladajuće koalicije neozbiljno shvatili ovo poskupljenje gasa i rekao sam šta će se desiti. Posle ovoga poskupljenja nema ni rada Skupštine, nema ni Vlade. Dok se god cena gasa ne vrati na onu cenu koja je bila pre poskupljenja nema rada Skupštine, nema Vlade. Ako ovde neko izlazi i kaže nama da se vrate cena sa onih 60%, što je poskupio na nekih 30, ovde neko misli da neko ništa ne zna i da se neko ne razume u gas. Mi iz SRS ćemo posumnjati da ste, gospodo, svi umešani u ovu gasnu mafiju. Cena gasa mora da ostane 21, 27 dinara plus PDV, kao što je bila pre poskupljenja, i imamo na ovo 8% PDV samo za gas i to je ukupno 24 dinara. Sada ovde nije tačna cena gasa od 34 dinara, na ovo morate dodati i PDV od 8% i cena gasa je za građane, sa poskupljenjem, 36,75 dinara. Ovde je glavno pitanje da li država Srbija ima još povlastice za uvoz gasa? Država Srbija ima povlastice i još nekoliko zemalja imaju povlastice za uvoz gasa. Ko je odredio cenu gasa? Svima je jasno. Cenu gasa je odredio "Jugorosgas", "Srbijagas" i glavni u ovome je Agencija za energetiku. Ko je direktor Agencije za energetiku? Dajte nam odgovor, jer ta agencija daje predlog Ministarstvu energetike. Ministarstvo energetike daje Vladi, a Vlada na svojoj sednici to samo usvaja. Za sve je ovde kriva Agencija za energetiku. Vi ste doneli Zakon o osnivanju agencija, agencije vam služe za pljačku građana Srbije. Ovde ćete nam vi pričati kako je poskupeo transport gasa, pa mi dobro znamo kako se transportuje gas. Sada ćete nam objasniti da su kolone cisterni na granicama i da se tako transportuje. Ne. Gas se transportuje cevovodima, te cevi su čelične cevi, bešavne cevi. Imamo na gasovodima ventile, merno-regulacione stanice. Šta ispada sa ovim poskupljenjem? Da je potpuno propala gasna mreža, što nije tačno.
Vreme, privedite kraju, molim vas.
Neću više da govorim, hvala vam i javiću se ponovo.
Narodni poslanik Srboljub Živanović.
Dame i gospodo, ovde je jedna vrlo ozbiljna tema o kojoj se govori. Govori se o jednom energentu koji je propagiran od strane pozicije, od ljudi koji verovatno u jednoj velikoj želji i priključenjem u EU, a i normalno da bi taj energent imao određenog uticaja i na poboljšanje privrednog kapaciteta. Vrlo je uticajan i bio je vrlo značajan. Pričao sam u petak za ovom govornicom koliki je uticaj bio gasa na ostvarivanje privrede Srbije. Ovo što kolega malopre reče, do Mitrovdana treba da se vidi kako će i na koji način preživeti penzioneri, odnosno verovano će doći nekakve subvencije vezane za penzionere od Mitrovdana. Moram vam reći, pre nego što sam pošao iz Šapca, jedan penzioner mi je doneo ovaj zapis, svojom rukom je napisao, pokušaću to da pročitam. Ali, pre nego što budem pročitao, vidite, ovde su nalepnice, kako je on to zakačio, kada je NATO pakt i NATO alijansa bombardovala Srbiju i kada su po Srbiji puštali ove letke, gde je u stvari ovaj letak veza sa tada DOS i sve ovo što je nepisano u ovom programu, da li je to u stvari ostvarenje DOS od 2000. godine, od 5. oktobra. To ću kasnije čitati Samo ću ovo da pročitam: U Šapcu preko 20.000 nezaposlenih; plata kod privatnika od 8.000 do 15.000; sa velikim marketima uništili su one male sitne trgovinske radnje; zanatstvo koje je bilo ponos Šapca praktično više ne postoji; ljudi se oblače na buvljacima koja se donosi ko zna odakle, polovna roba; na tzv. narodnoj kuhinji sve više ljudi čeka u redu za hranu; računi JKP sve su veći za građane; građani su prezaduženi kreditima kod banaka i kod lokalnih zelenaša... (Predsednik: Vreme.) ... završavam; u "Belim limovima", to je jedna firma koja pripada Sartidui koja je takođe oteta... (Predsednik: Molim vas, završite rečenicu.) ... gde je umešan pokojni Đinđić, završavam, imao oko 500 radnika... [[Isključen mikrofon.]]
Više nemate reč. Gospođa Judita Popović, zatim narodni poslanik Đuro Perić.
Poštovana predsednice, poštovano predsedništvo, gospodine ministru, dame i gospodo poslanici, pozivam se na član 103. stav 3. Poslovnika, koji kaže da za vreme govora narodnih poslanika ili drugih učesnika u pretresu nije dozvoljeno dobacivanje, odnosno ometanje govornika na drugi način, kao i svaki drugi postupak koji ugrožava slobodu govora. Prema tome, svedoci smo toga da svaki govornik koji izađe mora da pretrpi određenu verbalnu agresiju od strane prisutnih u Skupštini, s obzirom da se neprekidno žamori, priča, smeje, čitaju novine, rešavaju ukrštene reči, razgovara, dobacuje itd. Prema tome, to u velikoj meri otežava rad Skupštine, pa bih posebno skrenula pažnju poslanicima da nas ipak gledaju ljudi preko medija, pa ne bi bilo loše da obratimo pažnju. LDP želi da sve probleme rešavamo kroz institucije, pa tako i ovaj problem koji je nastao u vezi poskupljenja gasa. Mislim da više niko u ovoj državi, ko je neka vrsta relevantnog faktora, ne može da prenebregne i ne može da kaže da nije čuo da su se dešavale mnoge zloupotrebe vezane za gas, pa i sa poskupljenjem ovog gasa. Prema tome, trebalo bi i policija, i tužilaštvo, i sudije i Vlada, napokon i parlament, da rade ono što im je posao. Završili smo pretres u načelu i pojedinostima o Predlogu zakona o Agenciji za borbu protiv korupcije. Imamo Zakon o sukobu interesa, imamo Savet za borbu protiv korupcije, međutim, nama je promaklo nešto u međuvremenu. Kako je moguće da je v.d. direktora "Srbijagasa" ujedno i potpredsednik Upravnog odbora "Jugorosgasa". Ako to nije sukob interesa, ako to nije dalo dovoljno prostora za određene korupcije, onda zaista ne znam šta je to korupcija, pogotovo kada pogledamo koliki je taj procenat provizije, a ovaj poslednji, to je 5% na 700 milina evra, 35 milina evra. Zaista bi trebalo da počnu da se rešavaju problemi koji su ovde u Skupštini označeni, targetirani. Bilo bi dobro, još jednom napominjem, da to urade i ostale institucije, a pre svega policija, sudstvo, tužilaštvo, a bogami i Vlada. Hvala.
Narodni poslanik Đuro Perić.
Poštovana gospođo predsednice, poštovano predsedništvo, uvaženi potpredsedniče Vlade i ministre unutrašnjih poslova, dame i gospodo poslanici, javljam se po članu 104. Želeo bih da istaknem sledeće:PUPS nije ničiji trojanski konj koga neko podmeće ovde da bi se sprečilo raspravljanje o krucijalnim problemima koje imamo pred sobom. Nismo mi ti koji treba to da sprečavaju. Međutim, utisak je, i to je naš predsednik poslaničke grupe jasno izneo, da se moramo držati nekog redosleda u svemu ovome, ako oćemo da budemo efikasni. Drugo pitanje je, ima tih krucijalnih problema koje treba na određeni način, po postupku koji je predviđen, da se stavljaju na dnevni red, ali ne možemo sad praviti jedan gemišt od svega toga, pa kad se raspravlja o jednoj stvari, odmah ubacujemo i neku drugu. Treba nekog reda u tome da postoji. Sledeće što želim da kažem, tu se često ističu neki problemi oko penzionera, te se ne ispunjavaju obaveze, te kako će biti, šta je rekao ovaj, šta je rekao onaj. Moram reći, uredba o povećanju penzija od 10% je doneta i one će biti isplaćene 10. novembra onako kako je to utvrđeno. Što se tiče ovih problema cena i inflacije, moram da kažem da se i mi borimo svim srcem protiv toga, ali iz ovoga što smo slušali danas ne znamo pravo stanje šta će biti od tih cena i od te inflacije. Zvanični organi govore jedno, mi čujemo od poslanika neke druge cifre, neke druge podatke, tako da sve to skupa zbunjuje građane. Oni nas stalno pitaju oko toga, šta se to dešava. Sve to se vidi i mi sve to znamo. Da nismo povećali za ovih 10% penzije, šta bi tek onda bilo? Ako cene odu gore visoko, kao što se najavljuje, pored penzionera će svi biti pogođeni. Tu se ne pominje samo gas, pominje se i elektrika, i telefonski impulsi. Drugi demantuju da to neće biti tako itd. Tu ima izjava, neko je spomenuo, da je gospodin Dinkić izjavio da nema ništa od povećanja. Jeste on to izjavio, koliko sam i ja pročitao, ali molim vas, bez obzira na to, uskoro ćemo imati zakon pred Skupštinom... (Predsednik: Vreme.) ... oko toga, pa će sada svi oni koji su se zalagali za poboljšanje... (Predsednik: Vreme.) Ništa mi ne podržavamo, ni Dinkića, ono što smo tražili moramo da dobijemo, a ako ne dobijemo, druge su priče. Hvala.
Narodni poslanik Paja Momčilov, a zatim gospodin Batić.
Dame i gospodo narodni poslanici, uvaženo predsedništvo, poštovani građani Srbije, reklamiram član 24. Poslovnika: Poslaničke grupe predlažu članove svakog odbora srazmerno broju narodnih poslanika koje imaju u Narodnoj skupštini. Vidite, već niz dana ovde u ovom parlamentu mi smo svedoci da jedna grupa građana, čiji status još politički nije do kraja definisan, koji nadam se danas će možda i biti na neki način pokušan da bude definisan, pravi haos u parlamentu. Gledajte kako to izgleda otprilike ovako. Mi imamo 30 odbora, to građani možda i ne znaju, i ako gledate sastav tih odbora, videćete jednu čudnu stvar. Vi imate dve vrste članova SRS, idite na sajt pa pogledajte. Nemoguće je da postoje dve grupe poslanika iz SRS, postoje samo jedni, autentični srpski radikali. Ovo što vi dozvoljavate, da se lažno, pod našom firmom SRS nalazi jedna grupa građana, to je prvo nešto što nije dozvoljeno i vi to tolerišete. Hajde da vidimo kako stoji stvar u odborima, recimo. Odbor za prosvetu je sad raspravljao vitalne interese naših studenata i videli ste ih ovde na ulicama da protestuju i traže svoja prava. U tom odboru vi imate tri člana grupe građana, čiji status politički ne mogu da definišem. Pazite ovako, ako ste pratili da poslaničke grupe imaju srazmerno broju svojih članova i broj u odborima, onda ćete doći do paradoksalne situacije, da ova grupa ima 20% od odbora zastupljeno tim tzv. svojim članovima. A mi, koji smo tri puta od te poslaničke grupe jači, imamo samo jednog poslanika ili 6%. Šta je rezultat svega toga? Vi to tolerišete i onda se čuditekada imamo ovakve sednice i ovakve stvari. Rezultat je da Odbor izglasa amandman moje koleginice, gospođe Jorge. Da su srpski radikali istinski bili prisutni, ne bi se tako nešto dogodilo. Dalje, Odbor za KiM je potpuno paralisan. Opet jedan građanin se nalazi na čelu tog odbora i taj gospodin nije sazvao nijednu sednicu Odbora od 16. jula, a imate probleme Kosova, EULEKS-a i svega, da ne govorimo o rezoluciji koju ste odbacili i o kojoj nećete da pričate. No, evo šta je problem. Režim autoritarni, gospodina Tadića, želi da napravi haos u Srbiji. Osnivanje ove nove političke stranke je kolateralna šteta tog haosa. (Predsednik: Vreme.) Završavam, samo mi dozvolite jedu rečenicu. Taj gospodin je danas dozvolio sebi toliko nešto što niko do sada nije dozvolio u istoriji Srbije. On je položio prvi venac na Spomen-groblju u Šumaricama, to nije uradio ni Broz. Zna se da prvi polaže venac Prva kragujevačka gimnazija i đaci. Ponizio je čitav skup, sebe je izdigao... (Predsednik: Molim vas, privedite kraju.) ... Privodim, završavam rečenicu. Time što je dozvolio da drži govor, neprimeren govor, a nikada do sada političari, nijedan političar u ovoj državi to nije uradio.
Gospodin Vladan Batić.
Dame i gospodo narodni poslanici, član 225. i 226. poslovnika o radu Narodne skupštine. Hteo bih da postavim pitanje ili bolje rečeno da uputim jedan apel ili molbu ministru inostranih poslova. Inače, mislim da je to ministarstvo jedno od retkih koje je položilo ispit za ovih 100 dana i zaslužuju sve pohvale. O čemu se radi? U subotu i nedelju bio sam, po prvi put u životu, na Malti. Tamo sam upoznao 20 ili 30 naših sugrađana, odnosno naših državljana. Tamo živi preko 3.000 naših ljudi, sportista, trenera, menadžera, lekara, građevinara, građevinskih radnika itd. Šta je tema? Ta jedna srpska zajednica na Malti, koja je takoreći 1% stanovništva Malte, nema konzularnog predstavnika naše zemlje na Malti. Mi imamo paradokse i neke stereotipe iz nekih minulih vremena. Ambasador iz Rima, gospođa Sanda Rašković-Ivić, pokriva i Maltu, a da biste stigli od Rima do Malte, to je 15 minuta pre nego kad krenete iz Beograda za Maltu, ima u sezonidirektna avionska linija za Maltu. Neophodno je konzularno predstavništvo da rešava ovozemaljske vitalne, egzistencionalne, najprozaičnije probleme naših ljudi na Malti. Poginuo je jedan građevinski radnik. Danima nisu mogli njegovi posmrtni ostaci sa Malte da se otpreme u Srbiju. Imate zemalja gde nema po 30 naših ljudi, a imaju diplomatska predstavništva, konzularna predstavništva itd. Život čini svoje. Malta je važna zbog tih naših ljudi, Malta je važna geostrateški, Malta je važna zbog poslovnih i raznih biznis aranžmana. Verujte mi, koga god sam tamo sreo, a ljudi su me susretali i javljali se na ulicama, svi su apelovali da pomenemo da Srbija tamo treba da ima bar svog konzularnog predstavnika, jer su životne okolnosti one koje nameću da poštujemo naše sunarodnike i naše državljane koji žive na Malti. To je moja molba, moj predlog i moj apel. Nadam se da će ih Ministarstvo inostranih poslova prihvatiti. Hvala.
Narodni poslanik Petar Jojić. Zatim gospodin Moma Čolaković.
Gospodo predsedavajući, dame i gospodo narodni poslanici, javljam se po Poslovniku, po odredbama 225. i 226. Naime, više građana iz naše Republike pitalo je sledeće - da li je tačno da Hrvatska ima oko 500 preduzeća na teritoriji Republike Srbije? Da li je tačno da Srbija u Hrvatskoj nema ni pet? Da li je tačno, molim odgovor od Vlade Republike Srbije, i to da je prodata firma ''Frikom'' kupcu "Agrokop" iz Hrvatske? Da li je tačno da je prodat "Somboled" i da ga je kupila firma "Lura" iz Hrvatske? Da li je tačno da je "Inteks - Mladenovac" prodat i da ga je kupio ''Em profil" iz Hrvatske? Da li je tačno da je "Fabrika hartije Beograd" prodata hrvatskoj firmi ''PAN papirna industrija''? Da li je tačno da je "Jelen do'', poznata krečana, prodata Tuđmanovoj ćerki ili Mesićevom rodu, to jest ''Našice cementu'' iz Hrvatske? Da li je tačno da je BIGZ prodat i da ga je kupila ''Nova školska knjiga'' iz Hrvatske?Da li je tačno da je "Dijamant" prodat, a da je kupio "Agrokop" iz Hrvatske? Da li je tačno da je prodata "Dunavka - Veliko Gradište" "Aureus Investu" iz Hrvatske? Da li je tačno da je ''Erdevik'' prodat hrvatskoj firmi pod nazivom "Top"?Da li je tačno da je ''Stražilovo'' iz Sremskih Karlovaca prodato hrvatskoj firmi "Našice cement"? Da li je tačno da je ''Podunavlje'' iz Bačke Palanke prodato hrvatskom biznismenu iz Vinkovaca Branislavu Despotu? Da li je tačno da je "Milenijum osiguranje" prodato i da je kupila hrvatska kompanija "Kroacija osiguranje"? Da li je tačno da je "Rotografika" u Subotici prodata hrvatskom preduzeću ''Radin grafika''? Na ova pitanja od Vlade Republike Srbije molim odgovor. Hvala lepo.
Molim najpre gospodina Buhu, a onda ćete Momo vi, zbog sednice Odbora.
Dame i gospodo narodni poslanici, sazvana je sednica Odbora za 18,00 časova. Pozvao bih sve poslanike koji su članovi Odbora da se dogovorimo. Dobio sam informaciju da ministar nije tu, ali ga moramo dobiti sutra pre podne. Uspostavićemo kontakt s njim da pre sednice Upravnog odbora "Srbijagasa" zauzmemo stavove, da damo sugestije i da ministar ode sa Odbora sa stavovima Odbora. Javio sam se još po određenim pitanjima koja moram ovde da razmotrim. Izlazila je ovde predstavnik G17 plus, Suzana Grubješić, i iznela je određene neistine o tome šta je zaključeno u Moskvi, ko je zaključio određeni ugovor u Moskvi i na kraju se ispostavi da to nije potpisao sadašnji direktor koji je, čuli smo, u međuvremenu i podneo ostavku. Vrlo je neozbiljno od predstavnika vlasti izlaziti ovde, žaliti se nama opoziciji, pa i vama poziciji, o određenim stvarima koje vi imate mogućnosti da proverite. Kako neko može, pre svega radi se o državnom činovniku, ići i zaključivati ugovore bez određenog znanja i na kraju iznositi takve činjenice ovde, neproverene? Ono što SRS raspolaže sa određenim činjenicama, sada ću ovde izjaviti. Dobili smo informaciju da je u stvari taj sporni potpisao gospodin Milanković. Milanković je za dobro obavljen posao otišao na mesto zamenika predsednika Upravnog odbora "Srbijagasa", za malu platicu, jedno 9.000 evra, čisto da se nađe. Milanković je iz G17. To je nagrada za dobro obavljen posao u Moskvi i potpisan ugovor, samo da se zna. Nadalje, imamo informacije da je u Jugorasgasu jedan od akcionara Žarko Zečević, kao slučajno prijatelj građanina Tomislava Nikolića. Ministar policije je ovde i dobro bi bilo, s obzirom da smo čuli mnogo činjenica negativnih, protuzakonitih radnji u Jugorasgasu, da se ispita to. Nadam se, s obzirom da je ministar policije zvezdaš, a u pitanju su predstavnici Partizana, mislim da je to primereno da se odradi. Još jedna stvar. Premijer juče izađe sa određenim podacima oko smanjenja, odnosno određenih privilegija u smislu plaćanja ovako visoke cene prirodnog gasa, 70% će se plaćati po isporučenoj fakturi, a 30% kasnije. Da li je to odluka premijera? Na čemu je on zasniva? Zašto ne sačeka pravu analizu? Zašto je nije napravio pre toga? Vrlo je neozbiljno i od premijera i od aktivne vlasti da izlaze sa određenim stvarima samo zato što je krenuo požar. Ne može se gasiti požar na ovaj način. Hvala.
Reč ima gospodin Čolaković. Izvolite.
Poštovana predsednice, poštovano predsedništvo, poštovani ministre i predstavnici Vlade, poštovani narodni poslanici, javljam se po članu 101, a u odnosu na diskusiju gospodina Maraša. Mi jesmo mala poslanička grupa, odabrana, ali i ozbiljna, prilazi svom poslu veoma ozbiljno i odgovorno. Mislim da ne treba da se delimo na male i velike, treba zajednički da radimo u interesu ove države i građana. Drugo što želim da kažem, a vezano za ono što je on izjavio, mi govorimo u svoje ime, u ime Partije ujedinjenih penzionera Srbije, u ime poslaničke grupe Partije ujedinjenih penzionera Srbije. Ako neko iz vladajuće koalicije, čiji smo mi član, ima nešto da kaže, on će ustati u ime svoje partije da kaže. Drugo, mi mislimo i smatrali smo do sada, i pitamo sada, otkud verujete više gospodinu koga pominjete nego nama, bez obzira šta je izjavio. Do sada sam bio ubeđen da više verujete nama i sebi nego onom gospodinu koga pominjete. U tom smislu pozivamo vas, u roku od mesec dana doći će Predlog zakona o izmenama i dopunama Zakona o penzijskom i invalidskom osiguranju, molim vas da nas podržite, a ne gospodina o kome govorite, pa da vidimo hoće li penzioneri obezbediti bolji život za 400.000 ljudi koji imaju penzije ispod 9.000. (Dragan Todorović, sa mesta: Morate da kažete o kome se radi.) O gospodinu Dinkiću. Molim vas da još jednom prihvatite naš apel, našu molbu, da se vratimo na dnevni red i da prihvatimo predlog predsednika Narodne skupštine da radimo po dnevnom redu, a gospodin Buha je objasnio da će Odbor zasedati i razmotriti sve ono što zahtevate. Hvala.
Zahvaljujem, gospodine Čolakoviću. Pošto se približavamo vremenu koje je inače predviđeno kao vreme za rad do 18,00 časova, a nismo radili po dva izuzetno značajna zakona, po zakonu o zaštiti državnih granica i zakonu o izmeni i dopuni Zakona o visokom obrazovanju, a bilo je sasvim realno da danas to radimo i da ta dva zakona danas završimo. Jasno je da je gospođa Kolundžija sve vreme rasprave, koja je zapravo bila reklamiranje Poslovnika, bila u kontaktu sa Vladom Republike Srbije. Htela bih da prenesem stav koji Vlada ima u vezi sa spornim ugovorom. Stav je da on neće stupiti na snagu pre nego što Vlada detaljno ne razmotri još jedanput sadržaj ovog ugovora. Htela bih i o tome da vas obavestim. Nastavljamo rad sutra u 10,00 časova.